Kes jangkitan Demam Babi Afrika dikesan di Tanah Merah, Port Dickson

SEREMBAN, 9 April - Kes jangkitan wabak Demam Babi Afrika (ASF) dikesan di Ladang Ternakan Kampung Baru Site A, Tanah Merah, Port Dickson.Menurut Exco Pertanian dan Industri Makanan Negeri Sembilan, Datuk Bakri Sawir, sampel telah diambil daripada dua ekor ternakan di ladang tersebut semalam dan kedua-duanya disahkan dijangkiti wabak ASF.

(Datuk Bakri dalam sidang media di Seremban)

"Jadi ladang ini memiliki 275 ekor ternakan dan kita ambil sampel daripada dua ekor semalam. Kita telah mendapat pengesahan ia positif. Kita telah adakan mesyuarat pagi ini, tindakan selanjutnya dan telah dikawal"

"Masyarakat tidak peru bimbang sebab penykit itu bukan penyakit yang boleh berjangkit dan hanya boleh berjangkit antara haiwan babi sahaja," kata Bakri dalam sidang media di Jabatan Veterinar, di siniTindakan segera telah diambil dengan menyita kawasan ladang ternakan terbabit.Pemantauan akan dijalankan dari semasa ke semasa.


Anugerah Kartunis Negara 2022 iktiraf golongan kartunis di negara ini - Kartunis Maro

(Kartunis Maro ketika menjadi menjadi tetamu program Selamat Pagi Malaysia (SPM) di Angkasapuri)

KUALA LUMPUR, 9 April - Pengiktirafan Anugerah Kartunis Negara 2022 yang diterima Kartunis Maro atau nama penuhnya, Norkamaro Mohd. Noor, 49 tahun, disifatkan sebagai satu sejarah dalam kehidupannya setelah bergiat selama 28 tahun sebagai kartunis.Beliau berkata anugerah tersebut juga mewakili rakan kartunis di seluruh tanah air yang meletakkan bidang itu sebagai inspirasi bagi membina sahsiah, pembangunan selain sumber rezeki dalam kalangan mereka.Anugerah tersebut juga merupakan perangsang karier sebagai kartunis untuk terus melahirkan idea baharu yang dapat memberi inspirasi kepada masyarakat menerusi pelbagai bidang.Tambah Maro, beliau akan meneruskan hasil karya kartun yang bercorak pendidikan dan motivasi kepada pelbagai lapisan masyarakat berasaskan beberapa bidang yang mencetuskan pemikiran yang positif.

(Antara komik terkenal yang dihasilkan barisan kartunis tanah air)

"Sebenarnya untuk anak -anak yang hendak belajar kita ada tempat di rumah kartun, kita ada buat pembelajaran cara-cara melukis kartun, cara buat macam-macam, mimik muka dan ia diadakan pada hari Sabtu dan Ahad, " kata beliau semasa menjadi tetamu program Selamat Pagi Malaysia (SPM) di Angkasapuri, hari ini.Maro turut menyeru ibu bapa untuk memberikan motivasi kepada anak mereka yang berminat untuk menjadi kartunis.Ini kerana kartun juga boleh menjadi alat untuk menyatupadukan masyarakat di samping menjadi sumber pendapatan kepada individu pada zaman kini.Jelasnya lagi, dunia kartun juga perlu seiring dengan kemajuan teknologi dan platform baru yang boleh digunakan bagi memberi nilai tambah kepada karya kartun itu sendiri.


PHC Mersing ditutup, fokus carian tumpu kawasan perairan Indonesia

MERSING, 9 April - Pengkalan Hadapan Carilamat (PHC) Mersing bagi operasi mencari dan menyelamat seorang lagi penyelam yang hilang, Nathan Renze Chesters, 14 tahun, ditutup pada pukul 1.30 tengahari tadi.  Ia selepas fokus carian kini tertumpu di kawasan perairan Indonesia, berdasarkan penemuan dua penyelam, Adrian Peter Chesters dan Alexia Alexandra Molina, awal pagi tadi. Ketua Polis Daerah Mersing, Superintenden Cyril Edward Nuing berkata, pihak Indonesia telah dihubungi bagi menyambung operasi carilamat di sekitar perairan Pulau Bintan.

"Buat masa ini, tidak dapat secara rasmi keadaan macamana tapi kita letakkan sebagai masih hidup sebab tak nampak mayatnya. Kita letakkan sebagai orang hilang buat masa ini," katanya. Tambahnya, operasi dan rondaan harian aset Pasukan Polis Marin Wilayah 2, Maritim Malaysia dan Jabatan Laut tetap diteruskan seperti biasa.  Awal pagi tadi, dua penyelam yang hilang, Adrian Peter, 46 tahun dan Alexia Alexander, 18 tahun berjaya ditemukan, 70 batu nautika dari lokasi terakhir mereka dilihat, pada Rabu lalu.


Tiga penyelam warga asing terpisah dengan bot, disebabkan arus kuat dan lintang

JOHOR BAHRU, 9 April - Keadaan arus kuat dan lintang dipercayai punca empat penyelam warga asing terpisah dengan bot dinaiki mereka, di perairan Mersing pada 6 April lalu.  Pengurus Resort di Pulau Sibu Richard Wills berkata, ketika kejadian mangsa cuba memanggil pemandu bot, namun gagal dikesan kerana pemandu memandang ke bawah, ketika mencari semua mangsa.  Menurutnya Jurulatih Menyelam Kristine Grodem, yang berada kira- kira 70 meter daripada bot, cuba berenang ke arah bot bagi mendapatkan perhatian pemandu terbabit.

(Mangsa berada di laut selama 62 jam)

Tindakan tersebut secara tidak langsung menyebabkan Kristine terpisah dengan tiga penyelam lain.  "Malangnya mereka berada di laut selama 62 jam. Itu adalah antara durasi masa paling lama saya pernah dengar, seseorang penyelam berada di dalam air. Dan mengetahui mereka dijumpai dalam keadaan sihat dan selamat, adalah satu keajaiban," kata Richard di sini. Richard turut memberitahu tiga penyelam yang diselamatkan, kini berada dalam keadaan baik namun mengalami selaran matahari, hypothermia sederhana, dan sedikit luka.


Johor tanggung kos rawatan tiga penyelam yang diselamatkan

JOHOR BAHRU, 9 April - Kerajaan Johor akan menanggung semua kos perubatan diperlukan tiga penyelam warga asing yang diselamatkan, selepas hilang di perairan Mersing, 6 April lalu.  Mangsa, Kristine Grodem, Alexia Molina dan Adrian Chesters, yang kini dirawat di Hospital KPJ Pasir Gudang, Johor Bahru, berada dalam keadaan baik dan masih dalam tempoh pemulihan.  Menteri Besar Johor, Datuk Onn Hafiz Ghazi berkata, kerajaan negeri meminta kerjasama daripada semua pihak di perairan antarabangsa, terutama di Kawasan Indonesia dan Malaysia, untuk mengesan mangsa yang masih hilang, Nathan Chesters, 14 Tahun.  "Kemungkinan, pada masa yang sama, usaha masih lagi dibuat oleh semua agensi dalam mencari dan menyelamat mangsa yang terakhir. "Kita lakukan yang terbaik bagi mencari mangsa yang hilang . Sama-sama kita doakan misi mencari dan menyelamat ini terus berjaya dan kita berharap semoga tiga mangsa yang terselamat diberi kesembuhan," katanya pada media di Hospital KPJ Pasir Gudang di sini hari ini.

(Menteri Besar Johor, Datuk Onn Hafiz Ghazi bersama Richard Wills di KPJ Pasir Gudang di sini)


Jangan biar gastrik berlarutan, pesakit berdepan risiko kronik

KUALA LUMPUR, 9 April - Masalah pedih ulu hati, ketidakselesaan pada perut atau sembelit antara yang dialami oleh pesakit gastrik sehingga berdepan kesukaran menjalani ibadah puasa.Pegawai Farmasi, Klinik Kesihatan Putrajaya, Syafi'ah Bakaruddin berkata jika ia dibiarkan berlarutan, pesakit mungkin berdepan risiko gastrik tahap kronik.

"Justeru, Pemilihan pemakanan yang bersesuaian seperti amalan pemakanan dengan jumlah yang sederhana sewaktu berbuka dan bersahur mampu mengurangkan risiko gastrik ketika di bulan Ramadan."Pengambilan ubat-ubatan yang betul pada waktunya, juga membolehkan individu yang mengalami gastrik menjalani ibadah berpuasa," katanya selepas menjadi tetamu Rancangan Selamat Pagi Malaysia di Angkasapuri.Tambahnya, perbincangan dengan pegawai perubatan juga digalakkan sebelum tibanya bulan ramadan bagi mendapatkan khidmat nasihat.Ini bagi memastikan kesihatan mereka tidak terjejas sepanjang bulan ramadan.


Raja Muda Perlis santuni anak-anak yatim dari Kariah Kota Raja Arau

ARAU, 9 April- Institusi kekeluargaan diseru agar memainkan peranan secara proaktif dalam usaha menyokong anak yatim dari pelbagai sudut termasuk perlindungan, pendidikan, kewangan dan kebajikan.  Usaha dan bantuan bagi memuliakan anak yatim ini perlu dilaksanakan secara berterusan sejajar dengan tuntutan agama.  Raja Muda Perlis, Tuanku Syed Faizuddin Putra Jamalullail bertitah, anak-anak yatim merupakan generasi akan datang dan sepertimana kanak-kanak dan remaja lain, mereka juga memerlukan perhatian dan sokongan dalam membentuk masa depan.  Sehubungan dengan itu, besar harapan untuk melihat institusi kekeluargaan dan masyarakat berganding bahu dalam usaha berterusan menyokong anak-anak ini dari pelbagai sudut khasnya kasih sayang, kebajikan, pendidikan dan kewangan.  Baginda bertitah ketika menyantuni anak-anak yatim dari Kariah Kota Raja Arau di Masjid Negeri Arau.  Tuanku Syed Faizuddin Putra yang juga merangkap Yang Dipertua MAIPs menyaksikan penyerahan sumbangan berjumlah RM20,000 hasil sumbangan masyarakat daripada Ketua Pegawai Eksekutif MAIPs, Mohd Nazim Mohd Noor kepada empat buah Rumah Kebajikan Anak Yatim di Perlis.  Baginda turut menyaksikan penyerahan van jenazah sumbangan daripada Syarikat Ummul Travel And Tours Sdn Bhd bagi kegunaan Masjid Negeri Arau yang diterima oleh Imam Besar Negeri, Ustaz Ahmad Sirajuddin Abdul Satar.

(Penyerahan van jenazah sumbangan daripada Syarikat Ummul Travel And Tours Sdn Bhd bagi kegunaan Masjid Negeri Arau)


JAKIM tidak boleh keluar kenyataan berhubung keputusan jawatankuasa MKI

SHAH ALAM, 9 April - Sultan Selangor Sultan Sharafuddin Idris Shah bertitah bahawa Jabatan Kemajuan Islam Malaysia (JAKIM) tidak boleh mengeluarkan sebarang kenyataan berhubung keputusan yang dibuat oleh Jawatankuasa Muzakarah Majlis Kebangsaan Bagi Hal Ehwal Agama Islam (MKI).Baginda yang juga Pengerusi MKI dalam kenyataan hari ini bertitah bahawa sebarang kenyataan berhubung keputusan yang dibuat oleh jawatankuasa tersebut adalah di bawah bidang kuasa Pengerusi Jawatankuasa Muzakarah, MKI dan Majlis Raja-Raja.Sultan Sharafuddin bertitah JAKIM hanya bertindak sebagai urus setia kepada Jawatankuasa Muzakarah dan MKI. “Sehubungan itu, Menteri di Jabatan Perdana Menteri (Hal Ehwal Agama) dan timbalannya tidak boleh mengeluarkan apa-apa kenyataan yang diputuskan oleh Jawatankuasa Muzakarah. “Untuk makluman, Menteri di Jabatan Perdana Menteri (Hal Ehwal Agama) dan timbalannya bukan ahli MKI mahupun ahli Jawatankuasa Muzakarah. Justeru mereka tidak boleh mencampuri apa-apa keputusan Jawatankuasa Muzakarah dan MKI,” titah baginda.Sultan Selangor bertitah, hanya Pengerusi Jawatankuasa Muzakarah yang boleh menyembah maklum kepada Majlis Raja-Raja untuk diperkenankan.“Setelah mendapat perkenan daripada Majlis Raja-Raja, pelaksanaan keputusan muzakarah diserahkan kepada pertimbangan dan keputusan pihak berkuasa Agama Islam setiap negeri,” titah baginda.Berhubung isu Tarekat Naqsyabandiah al-Aliyyah Syeikh Nazim al-Haqgani, Sultan Sharafuddin bertitah keputusan muzakarah telah mendapat perkenan sembah maklum Majlis Raja-Raja pada 4 Jan 2021. “Butiran penuh kepada keputusan muzakarah ini boleh dirujuk menerusi kenyataan yang dikeluarkan oleh Pengerusi Jawatankuasa Muzakarah pada semalam (8 April).- BERNAMA

(Sultan Selangor Sultan Sharafuddin Idris Shah berkenan menerima menghadap Pengerusi Jawatankuasa Muzakarah Majlis Kebangsaan di Istana Bukit Kayangan)


Strategi pemasaran tiga dalam satu untuk rangsang sektor pelancongan Pulau Pinang

GEORGE TOWN, 9 April- Pulau Pinang merancang melaksanakan strategi pemasaran tiga dalam satu untuk merangsang dan menarik permintaan pelancongan bagi negeri itu di pasaran antarabangsa.Dalam satu kenyataan, Exco Pelancongan dan Ekonomi Kreatif Yeoh Soon Hin berkata strategi pemasaran ini akan melibatkan penerbangan, hotel dan tarikan bagi memastikan negeri ini berada dalam keadaan bersemangat menjelang pemulihannya.“Malaysia Aviation Group akan mengembalikan Pulau Pinang sebagai hab pangkalan wilayah utara untuk Firefly, berkuat kuasa 11 April.“Justeru, langkah pertama yang akan kita lihat di bawah strategi tiga dalam satu ini ialah pemberian diskaun tiket penerbangan Firefly untuk pelancong yang menginap lebih daripada satu malam di hotel Pulau Pinang,” katanya.Beliau berkata Firefly juga bercadang melancarkan laluan penerbangan baharu ke negara Asia Tenggara lain, selain menghubungkan Pulau Pinang ke Sabah dan Sarawak.“Pada masa ini, penerbangan yang kita boleh jangkakan daripada pengembalian semula ini pada hari Isnin adalah penerbangan terus dari Kota Kinabalu, Kuching dan Johor Bahru ke Pulau Pinang,” tambahnya.

(Exco Pelancongan dan Ekonomi Kreatif Yeoh Soon Hin)


TH tunggu Arab Saudi umum kuota jemaah haji 2022

KUALA LUMPUR, 9 April - Tabung Haji (TH) telah bersedia memastikan kelancaran ibadah haji kepada bakal jemaah Malaysia dan hanya menunggu mendapatkan kuota jemaah.Menteri di Jabatan Perdana Menteri (Hal Ehwal Agama), Datuk Idris Ahmad berkata kuota tersebut akan dimaklumkan kerajaan Arab Saudi kepada TH dalam masa terdekat.Menerusi catatan di Facebooknya, Datuk Idris menyifatkan berita tersebut benar-benar menggembirakan semua umat Islam yang menantikan dengan penuh sabar untuk melaksanakan ibadah rukun Islam kelima itu.

"Jaminan untuk melaksanakan ibadah haji ternyata semakin bersinar dan mahu bakal jemaah terus sabar, fokus menjalani ibadah puasa dan terus berdoa dapat menjadi tetamu Allah kelak," katanya. Kementerian Haji dan Umrah Arab Saudi dalam kenyataan hari ini memaklumkan hanya satu juta umat Islam tempatan dan antarabangsa di bawah usia 65 tahun dibenarkan menunaikan haji tahun ini.Dua syarat yang ditetapkan ialah sudah divaksinasi dengan vaksin yang diiktiraf Kementerian Kesihatan Arab Saudi dan melakukan saringan COVID-19, 72 jam sebelum berlepas.


Set soalan SPM sama; KPM teliti dahulu laporan sebelum ambil tindakan

IPOH, 9 April- Susulan dakwaan penggunaan set soalan Sijil Pelajaran Malaysia (SPM) 2021 yang sama untuk sesi kedua peperiksaan, bermula kelmarin.  Timbalan Menteri Pendidikan, Datuk Dr Mah Hang Soon berkata, pihaknya akan meneliti terlebih dahulu laporan disediakan Lembaga Peperiksaan Malaysia, sebelum sebarang tindakan susulan diambil berhubung perkara tersebut.  "Saya pun baru terima maklumat tersebut jadi apa pun saya rasa kita kena meneliti laporan yang akan disediakan oleh Lembaga Peperiksaan Malaysia, kita akan bincang dan tindakan susulan yang berpatutan akan diambil," kata Dr Mah.Beliau berkata demikian ketika ditemui di Ipoh.  Semalam, beberapa pihak menggesa agensi berkaitan menjawab tuduhan mengenai penggunaan set peperiksaan sama ketika sesi kedua SPM 2021.  Sesi tersebut khusus untuk pelajar yang tidak dapat mengambil peperiksaan kerana COVID-19, banjir dan mereka yang mendapat pengecualian khas Pengarah Peperiksaan.

(Timbalan Menteri Pendidikan, Datuk Dr Mah Hang Soon)


99% kes baharu COVID-19 kategori satu dan dua

KUALA LUMPUR, 9 April- Sebanyak 14,878 atau 99.56% daripada 14,944 kes baharu COVID-19 dicatatkan semalam adalah kategori satu dan dua, menurut Ketua Pengarah Kesihatan Tan Sri Dr Noor Hisham Abdullah.Dalam kenyataan hari ini beliau memaklumkan, baki 66 kes atau 0.44% pula terdiri daripada kategori tiga, empat dan lima, dan pertambahan kes baharu itu menjadikan jumlah kumulatif kepada 4,307,529 kes.“Daripada 66 kes kategori tiga, empat dan lima yang dilaporkan, 11 kes membabitkan mereka yang tidak divaksin atau belum lengkap vaksinasi, 35 kes telah menerima dua dos vaksin COVID-19 tetapi belum menerima dos penggalak dan 20 kes telah menerima dos penggalak,” katanya.Beliau berkata pada 8 April (semalam), kes COVID-19 yang dimasukkan ke hospital adalah 507 kes dan daripada jumlah itu, 211 kes (41.6%) adalah kategori tiga, empat dan lima, manakala baki 296 kes (58.4%) terdiri daripada kategori satu dan dua.Sementara itu 14,045 kes sembuh dilaporkan menjadikan kumulatif kes sembuh 4,113,831.Penggunaan fasiliti kesihatan khusus bagi kes COVID-19 pula, Dr Noor Hisham berkata hanya Selangor mencatat peratusan pengisian melebihi 50 peratus bagi penggunaan katil Unit Rawatan Rapi (ICU) setakat semalam, iaitu 56%.Bagi pengisian katil di Pusat Kuarantin dan Rawatan COVID-19 Berisiko Rendah (PKRC), tiada negeri yang mencatat peratusan pengisian melebihi 50%.Kadar kebolehjangkitan COVID-19 atau nilai Rt dicatatkan di seluruh negara pada Jumaat adalah 0.84, dengan Selangor kekal merekodkan kadar tertinggi iaitu 0.96 dan Kelantan mencatat kadar paling rendah dengan 0.65.-BERNAMA

(Ketua Pengarah Kesihatan Tan Sri Dr Noor Hisham Abdullah)


Dakwaan 10,000 rakyat Malaysia masih berada di Thailand tidak berasas

KUALA LUMPUR, 9 April - Dakwaan sehingga 10,000 orang rakyat Malaysia masih berada di Thailand secara tidak sah atau lebih masa adalah tidak berasas dan Kementerian Luar Negeri yakin bahawa jumlah tersebut adalah lebih kecil.Dalam satu kenyataan Wisma Putra, Konsulat Jeneral Malaysia di Songkhla memaklumkan bantuan dihulurkan kepada lebih 2,439 orang warganegara Malaysia yang berhasrat untuk pulang ke tanah air sejak Perintah Kawalan Pergerakan (PKP) dilaksanakan.Berdasarkan rekod Konsulat Jeneral, sehingga kini hanya terdapat 72 orang warganegara Malaysia yang berdaftar dengan pihak Konsulat Jeneral dan memegang Pas Sempadan. Bilangan ini adalah sebahagian daripada 444 orang warganegara Malaysia yang telah mendaftarkan diri dengan pihak Konsulat Jeneral."Walau bagaimana pun Kementerian Luar Negeri memperakui terdapat kesulitan yang dihadapi rakyat Malaysia akibat penutupan sempadan sejak Mac 2020 dan kerajaan Thailand pada bulan Februari 2021 telah mengumumkan supaya semua warganegara asing yang memegang visa pelancong atau jangka pendek untuk meninggalkan negara tersebut atau dikenakan penalti sekiranya mereka gagal berbuat demikian.

"Lanjutan daripada itu, Konsulat Jeneral Malaysia di Songkhla, Thailand telah membantu dari segi pembaharuan Paspot Malaysia Antarabangsa (PMA) bagi warganegara Malaysia yang berhasrat untuk memohon pelanjutan tempoh visa di Thailand, manakala Sijil Perakuan Cemas telah dikeluarkan kepada pemegang Pas Sempadan yang telah luput bagi membolehkan mereka kembali ke Malaysia," menurut kenyataan tersebut, hari ini.Kementerian Luar Negeri melalui Konsulat Jeneral Malaysia di Songkhla sentiasa bersedia untuk menghulurkan bantuan konsular kepada warganegara Malaysia yang terkesan akibat penutupan sempadan Malaysia-Thailand.Warganegara Malaysia di Thailand yang terkesan akibat penutupan sempadan kedua-dua negara dan memegang dokumen perjalanan yang telah luput juga dinasihatkan untuk hadir ke Pejabat Konsulat Jeneral Malaysia di Songkhla bermula 8 April ini bagi membolehkan pihak Konsulat Jeneral menghulurkan bantuan konsular yang sewajarnya.


Aktiviti kejut sahur dengan kompang dan gendang, tampil kelainan sambutan Ramadan di Kota Tinggi

KOTA TINGGI, 9 April- Aktiviti kejut sahur di Kota Tinggi, Johor unik dan meriah kerana mereka menggunakan kompang dan gendang, bagi mengejutkan umat islam bangun sahur, seawal 3.30 pagi.  Pengurus Felda Tunggal, Farizal Ahmad Jait berkata, program itu bermula sejak 2018 dan pernah dihentikan seketika pada 2020 akibat COVID-19. Tahun lalu, aktiviti terhad kepada 20 orang dan menggunakan motosikal, berbeza kali ini, dengan penyertaan hampir seratus orang yang turut menaiki lori dan pacuan empat roda. Selain Felda Tunggal, aktiviti yang dijalankan setiap hujung minggu itu turut ke Felda Adela, Felda Kledang dan Felda Sening. "Memang ada kelainan sebab bertambah dari segi penggabungan, jadi penglibatan semua pihak dan kerjasama memang terbaik," kata Farizal.

(Pengurus Felda Tunggal, Farizal Ahmad Jait)

Sementara itu, Ahli Dewan Undangan Negeri, ADUN Tanjung Surat, Aznan Tamin berkata, beliau memuji kesungguhan belia empat gugusan felda itu yang komited mengimarahkan bulan Ramadan. "Di peringkat gabungan gugusan Felda Adela ni kita memang mengharapkan beberapa program anak muda untuk berikan satu tradisi berbeza dengan kawasan kawasan lain."Memang saya menyokong aktiviti begini supaya anak-anak muda memeriahkan aktiviti Ramadan, kita akan lakukan setiap tahun,"kata Aznan.

( Ahli Dewan Undangan Negeri, ADUN Tanjung Surat, Aznan Tamin)


Kehadiran secara bersemuka tanpa penggiliran bagi semua murid sekolah rendah

PUTRAJAYA, 9 April - Kementerian Pendidikan Malaysia (KPM) menggumumkan bermula minggu hadapan kehadiran semua murid secara bersemuka tanpa penggiliran bagi sekolah rendah di negeri Kumpulan A (Johor, Kedah, Kelantan dan Terengganu) adalah mulai 17 April 2022. Bagi sekolah rendah di negeri Kumpulan B, (Melaka, Negeri Sembilan, Pahang, Perak, Perlis, Pulau Pinang, Sabah, Sarawak, Selangor, Wilayah Persekutuan Kuala Lumpur, Wilayah Persekutuan Labuan dan Wilayah Persekutuan Putrajaya) pula adalah mulai 18 April 2022.Ketetapan ini terpakai kepada semua murid sekolah swasta, termasuk sekolah ekspatriat dan sekolah antarabangsa yang setara dengan sekolah rendah KPM."Keputusan ini adalah dengan mengambil kira kelancaran pengoperasian sekolah rendah secara bersemuka bermula pada 21 Mac 2022 dan pengoperasian sekolah menengah secara bersemuka tanpa penggiliran bermula pada 4 April 2022 serta pandangan daripada Kementerian Kesihatan Malaysia (KKM), " katanya dalam satu kenyataan hari ini.KPM juga menyarankan agar ketetapan ini turut terpakai di semua institusi pendidikan yang tidak berdaftar dengan KPM.

KPM sentiasa komited untuk terus melakukan yang terbaik.


UUM dan PENGGERAK hulur sumbangan kepada Maahad Tahfiz Aminul Hawa

PEDU, 9 April- Islam sering menganjurkan umatnya untuk banyak bersedekah terutama di bulan Ramadan.  Dan salah satu pintu yang dibuka oleh Allah SWT untuk meraih keuntungan besar dari bulan Ramadhan adalah melalui amalan bersedekah.  Menyedari hikmah tersebut, Jabatan Hal Ehwal Pelajar, Universiti Utara Malaysia, UUM bersama badan bukan kerajaan, NGO iaitu Pertubuhan Melayu Nusantara, PENGGERAK Kedah dan Kelab Rakan Muda Alor Setar menghulurkan sumbangan kepada pelajar tahfiz. Kali ini, 30 pek makanan dan wang tunai disumbangkan kepada Maahad Tahfiz Aminul Hawa, Kampung Kepala Batas di Pedu, Padang Terap.  Sumbangan disampaikan oleh Dekan Hal Ehwal Pelajar UUM, Dr Kamarul Azman Khamis di maahad tahfiz tersebut.  "Mudah-mudahan dengan sumbangan pada bulan Ramadan ini dapat memberikan sedikit impak untuk sama-sama kita menghayati bulan Ramadan, kita mengimarahkan bulan Ramadan ini InsyaAllah. Saya juga merayu NGO lain juga datanglah membantu mereka dari segi pelajaran dan sebagainya," kata Dr Kamarul. Sementara itu, Pengerusi Maahad Tahfiz Aminul Hawa, Ustaz Ahmad Mohd Amin bersyukur dan berterima kasih diatas keprihatinan pihak UUM dan NGO yang menghulurkan sumbangan kepada mereka.  "Yang mana sudi melihat dan menjenguk kami di Maahad Tahfiz Aminul Hawa, kami amat berbesar hati diatas kunjungan dan sumbangan yang dihulurkan dan ia merupakan salah satu jalinan kasih sayang yang akan kita jalin berterusan. Mudah-mudahan sempena Ramadan ini banyak memberi manfaat kepada anak-anak tahfiz saya," kata Ustaz Ahmad.


Pameran rentas budaya Iran-Malaysia di Pavilion KL

KUALA LUMPUR, 9 April- Kedutaan Iran di Kuala Lumpur dengan kerjasama Pavilion KL pada Jumaat melancarkan festival 'Eid In Harmony', bertujuan mempamerkan budaya, warisan dan tradisi kedua-dua negara Malaysia dan Iran.Acara rentas budaya itu akan berlangsung sehingga 16 Mei di pusat beli-belah utama Malaysia itu untuk menyambut Hari Raya Aidilfitri. Ia dianjurkan sejurus selepas sambutan perayaan Tahun Baru Parsi (Nowruz) termasuk di Iran dan turut diadakan di lokasi yang sama mulai 2-7 April.Duta Besar Iran ke Malaysia Ali Asghar Mohammadi berkata kedua-dua negara berkongsi nilai Islam dan tradisi Asia yang sama, yang menjunjung rasa hormat terhadap keluarga dan masyarakat.Beliau percaya bahawa diplomasi budaya yang aktif dan bermakna dengan memanfaatkan pertukaran idea, nilai dan tradisi, boleh meningkatkan pemahaman mengenai keindahan dan kepelbagaian budaya lain.Majlis itu dilancarkan oleh Timbalan Ketua Setiausaha (Kebudayaan) Kementerian Pelancongan, Kesenian dan Kebudayaan (MOTAC) Datuk Saraya Arbi. Turut hadir Ketua Pegawai Eksekutif Kumpulan Pavilion (Peruncitan) Datuk Joyce Yap.'Eid In Harmony' mempamerkan budaya Malaysia dan Iran melalui hiasan perayaan, makanan, hadiah, aktiviti dan pengalaman membeli-belah.Pavilion KL juga bekerjasama dengan MOTAC, Kraftangan Malaysia dan Dewan Bandaraya Kuala Lumpur (DBKL) untuk mempersembahkan kraftangan dan seni Malaysia yang menawan serta memperkenalkan seni ketukangan tempatan Malaysia pada festival itu.Turut diadakan ialah demonstrasi secara langsung tenunan permaidani Parsi yang pertama di Malaysia, teknik pengilatan tembaga pada bengkel kraftangan tembaga, serta persembahan muzik dan tarian daripada kedua-dua budaya.-BERNAMA

(Duta Besar Iran ke Malaysia Ali Asghar Mohammadi)


Fasa peralihan ke endemik bukan kejayaan mutlak perangi COVID-19 - pakar

KUALA LUMPUR, 9 April - Rakyat perlu memahami sepenuhnya dan menganggap fasa peralihan ke endemik bukan kejayaan mutlak memerangi COVID-19.Kelonggaran diberikan bukan bermaksud negara berjaya memerangi COVID-19, sebaliknya pematuhan SOP perlu dikekalkan.Jelas doktor kesihatan awam, Dr Sathia Prakash Nadarajan, masyarakat perlu terus berwaspada dan mengambil iktibar kegagalan negara lain mengurangkan jangkitan walaupun mempunyai kadar vaksinasi yang tinggi.

"Dalam bidang kesihatan, prosedur operasi standard (SOP) perlu diikuti,saya rasa kebelakangan ini ramai orang yang melakukan sanitasi pun kita lupa, periksa suhu badan pun kita sudah mulai lupa, jadi kita perlu jadikan tabiat, dari aspek memakai pelitup muka hingga santasi tangan perlu diteruskan, itu hanya cara untuk kita menyelesaikan masalah ini, kalau nak ke fasa endemik, ia perlu dijadikan norma hidup," kata beliau ketika ditemu bual Berita RTM, di sini.Pemakaian pelitup muka, penjarakan fizikal, mengelak berada di tempat sesak, menghindari bersentuhan, menjaga kebersihan diri adalah tindakan dan amalan kendiri harus dikekalkan bagi mengurangkan risiko jangkitan COVID-19.Masyarakat perlu diingatkan supaya terus mengambil pendekatan lebih proaktif dengan melakukan penilaian risiko kendiri secara berterusan.


14.97% kadar residivis berkaitan bekas banduan direkodkan

LABUAN, 9 April - Sejumlah 14.97% kadar residivis atau jenayah berulang berkaitan bekas banduan direkodkan di seluruh negara.  Komisioner Jeneral Penjara, Datuk Nordin Muhamad berkata statistik pada tahun 2021 itu bagaimana pun masih dalam keadaan terkawal.  Katanya, kadar itu menunjukkan, bagi setiap 100 banduan yang dibebaskan, sejumlah 15 orang akan masuk semula ke penjara dalam tempoh tiga tahun.  Ia berbanding banduan yang diberi peluang menerusi Program Pemulihan Dalam Komuniti sebelum dibebaskan hanya merekodkan 0.38% iaitu daripada 260 orang dibebaskan, hanya seorang sahaja masuk ke penjara semula.

"Jadi sebab itulah Jabatan Penjara sedang berusaha gigih untuk menjayakan Program Pemulihan Dalam Komuniti yang dilihat sesuai pada masa sekarang ni, terutama apabila kita nak melindungi rakyat kita, melindungi masyarakat kita, daripada menjadi mangsa kepada jenayah berulang nanti," kata beliau kepada pemberita selepas Majlis Penganugerah Pingat Komisioner Jeneral Penjara peringkat penjara Negeri Sabah dan Labuan, di sini. Namun menurut Nordin, tidak semua banduan layak menjalani program tersebut dan penilaian dibuat berdasarkan risiko banduan itu terhadap komuniti.  Pada majlis tersebut , seramai 24 orang anggota dan penerima khas menerima anugerah membabitkan tujuh penerima anugerah Kelas Pertama, dan 17 lagi penerima Kelas Kedua.


Tentera Darat bantu baiki rumah rosak akibat ribut di Muar

MUAR, 9 April- Tentera Darat Malaysia, TDM menerusi markas Divisyen ketiga Infantri Malaysia, 3 Divisyen giat melaksanakan Projek Jiwa Murni, PJM membaiki 23 rumah dilanda ribut di Kampung Pulau Penarek, Sungai Mati Muar, bermula Rabu lalu. Markas 3 Divisyen menerusi kenyataan berkata, PJM dijangka mengambil amsa 13 hari dan dijangka siap, 18 April ini. Ia melibatkan seorang pegawai dan 17 anggota, yang ditugaskan membina semula struktur bumbung yang rosak.  Turut digerakkan, Skuadron Kesembilan, Rejimen Askar Jurutera Diraja, Skuadron kesebelas Rejimen Askar Jurutera Diraja dan Batalion Kesepuluh Rejimen Askar Melayu Diraja.  PJM turut mendapat kerjasama penduduk kampung.  Kejadian ribut 29 Mac lalu mengakibatkan beberapa buah rumah di kampung itu musnah sepenuhnya.

(Projek Jiwa Murni dijangka mengambil masa 13 hari)


Rasuah:Penjawat awam mengaku tidak bersalah

TAWAU, 9 April - Seorang penjawat awam mengaku tidak bersalah atas tuduhan menerima suapan bagi membantu sebuah syarikat mendapatkan projek kerja baik pulih dan penyelenggaraan di Sekolah Kebangsaan Balung Tawau, Sabah, dua tahun lalu.Tertuduh didakwa meminta suapan sebanyak RM5,000 sebagai imbuhan mendapatkan projek bernilai RM223,247 pada 11 September 2020.Tertuduh didakwa dibawah Seksyen 165 Kanun Keseksaan.

Jika sabit kesalahan boleh dihukum penjara dua tahun atau denda atau kedua-duanya sekali.Mahkamah menetapkan ikat jamin sebanyak RM5,000 dengan seorang penjamin, selain perlu menyerahkan pasport antarabangsa kepada mahkamah dan melapor diri ke pejabat Suruhanjaya Pencegahan Rasuah Malaysia (SPRM), setiap dua bulan.Tertuduh juga diarah tidak menganggu saksi pendakwaan.

Sebutan semula kes ditetapkan pada 3 Jun DEPAN.


Tambah baik bekalan air, PAAB sedia bantu Terengganu

KUALA NERUS, 9 April- Hanya Terengganu, negeri yang belum menyertai perjanjian dengan Pengurusan Aset Air Berhad, PAAB.  Sehubungan itu, agensi tersebut akan mengadakan perbincangan lanjut dengan kerajaan negeri itu berhubung manfaat yang boleh diperoleh menerusi Perjanjian Penstrukturan Semula Industri Perkhidmatan Air Negeri.  Pengerusi PAAB, Datuk Dr Mohd Khairuddin Aman Razali berkata, pihaknya bersedia memberi dana bagi membantu Terengganu menyediakan aset air.  Ia merangkumi pembinaan loji rawatan air baharu dan penggantian paip lama.  Difahamkan, masalah bekalan air di negeri ini berpunca daripada sistem perpaipan uzur dan memerlukan peruntukan tinggi untuk menukarkannya.  PAAB adalah milik penuh Menteri Kewangan Diperbadankan yang dikawal selia Suruhanjaya Perkhidmatan Air Negara.  "Kita akan buat penjelasan agar mereka pimpinan kerajaan Terengganu dapat maklumat terkini, mungkin berlaku salah faham tentang konsep perjanjian ini kerana ia telah dikembangkan lagi dari yang asal dulu,"kata Dr Mohd Khairuddin.Terdahulu beliau yang juga ahli parlimen Kuala Nerus meraikan 270 ibu tunggal di kawasan parlimen berkenaan. RM54,000 diperuntuk kepada golongan itu sebagai persediaan menyambut ramadhan dan Aidilfitri.

(Pengerusi PAAB, Datuk Dr Mohd Khairuddin Aman Razali)


Dua penyelam hilang ditemukan selamat

MERSING, 9 April - Dua daripada tiga penyelam warga asing yang hilang di Pulau Tokong Sanggol pada Rabu lepas, ditemukan selamat di selatan Pengerang, dekat Kota Tinggi awal pagi ini.Ketua Polis Daerah Mersing Superintenden Cyril Edward Nuing berkata penyelam warga Britain Adrian Peter Chesters , 46 tahun, dan warga Perancis Alexia Alexandra Molina, 18 tahun, kedua-duanya ditemui nelayan tempatan kira-kira pukul 1.00 pagi sebelum diserahkan kepada Pasukan Polis Marin Wilayah dua. Mereka dibawa ke Hospital di Pasir Gudang, dan dilaporkan stabil. “Kedua-dua mangsa telah dihantar ke darat, kini berada di hospital untuk rawatan lanjut dan mereka dilaporkan berada dalam keadaan stabil,” katanya kepada pemberita ketika ditemui di Pangkalan Hadapan Carilamat Jeti Awam Majlis Daerah Mersing, di sini hari ini.Mangsa yang masih hilang ialah anak kepada Adrian Peter, Nathen Renze Chesters, 14, warga Belanda; pencarian diteruskan melibatkan 11 aset laut dan tiga udara. “Seorang lagi mangsa belum ditemukan dan pihak kami semakin giat dengan usaha mencari dan menyelamat,” katanya.Grid pencarian juga telah diubah, dengan tumpuan di kawasan selatan perairan Johor. Manakala pihak Indonesia dan Singapura juga telah dimaklumkan mengenai perubahan grid pencarian tersebut. Pada khamis lalu, jurulatih penyelam, Kristin Grodem, 35 tahun ditemui selamat selepas dilaporkan hanyut dan hilang ketika latihan menyelam di Pulau Tokong Sanggol, di sini.

(Ketua Polis Daerah Mersing Supt Cyril Edward Nuing)


Singgah Sahur, santuni petugas barisan hadapan mulakan Sedekad Jelajah Ramadan RTM di Langkawi

LANGKAWI, 9 April- Sedekad Jelajah Ramadan RTM kini tiba di Langkawi, Kedah.  Bemula dengan “Singgah Sahur”, ia satu pendekatan RTM Langkawi dalam usaha menyantuni petugas barisan hadapan di pulau pelancongan berkenaan. Timbalan Pengarah Jabatan Penyiaran Langkawi Shamshina Mohammed Said berkata, 10 lokasi petugas barisan hadapan disantuni dengan penyerahan sebanyak 120 bungkusan juadah sahur.  Antaranya di Markas Tentera Laut Diraja Malaysia, Bomba dan Penyelamat, Ibu Pejabat Polis, Hospital Sultanah Maliha, Balai Polis Trafik dan berakhir di Kompleks Angkatan Pertahanan Awam (APM) Daerah Langkawi. Jelajah Ramadan RTM Langkawi 2022 turut mendapat kerjasama Lembaga Pembangunan Langkawi LADA, Lembaga Zakat Negeri Kedah, Permata Adzeem dan Panorama Langkawi. Sumbangan juadah sahur bersama Hotel Adya itu turut disertai Penyampai Radio Langkawifm.


Elak perbalahan, MBMB diminta cari jalan penyelesaian aduan penduduk mengenai bazar Ramadan dan Aidilfitri

AYER KEROH, 9 April- Kerajaan negeri Melaka menerima beberapa aduan daripada penduduk setempat dan peniaga berkenaan penganjuran pasar Ramadan dan bazar Aidilfitri yang menghalang laluan mereka.  Exco Kerajaan Tempatan Negeri Melaka, Datuk Zaidi Attan berkata, aduan itu melibatkan Bazar Aidilfitri di Jalan Hang Tuah dan Klebang yang berhampiran dengan taman perumahan dan kedai makan di bangunan berhampiran.  Jelasnya, rundingan perlu dilaksanakan segera bagi mengelak perbalahan di antara penganjur dan penduduk setempat di kawasan berkenaan.  Untuk itu, beliau telah meminta Majlis Bandaraya Melaka Bersejarah (MBMB) di kawasan tersebut untuk mencari jalan penyelesaian dengan kadar segera bagi memastikan masalah itu tidak berlaku lagi sepanjang bulan Ramadan.  "Saya dah minta MBMB bahagian pelesenan untuk melaksanakan rundingan, kalau kita bagi dia satu tapak di hadapan kedai, mungkin itu di antara langkah perundingan yang boleh menyebabkan pengadu itu atau pekedai itu dapat berniaga."Itu antara langkah yang kita dapat buat, jangan ada gaduh-gaduh sebab masing-masing nak kongsi rezeki ketika semua baru nak menjana ekonomi semula," kata Zaidi.Beliau berkata demikian ketika melakukan lawatan ke Bazar Aidilfitri Ayer Keroh.  Hadir sama Yang Di-Pertua Majlis Perbandaran Hang Tuah Jaya (MPHTJ) Datuk Shadan Othman.  Dalam pada itu, kerajaan negeri juga sedang memastikan kutipan sampah di kawasan pasar ramadan dan bazar aidilfitri di negeri ini dilakukan segera setelah tamat tempoh operasi setiap hari.  Jelasnya ,ini bagi mengelak terdapat longgokan sampah di kawasan tersebut sehingga menggangu orang awam yang berurusan di siang hari.

(Exco Kerajaan Tempatan Negeri Melaka, Datuk Zaidi Attan)


RON95:KPDNHEP tambah baik Akta kawalan bekalan 1962

KUALA LUMPUR, 9 April - Kementerian Perdagangan Dalam Negeri dan Hal Ehwal Pengguna (KPDNHEP) sedang meneliti untuk menambah baik peraturan di bawah Akta Kawalan Bekalan 1961.Ia bagi menangani isu ketirisan penjualan minyak petrol bersubsidi (RON95) kepada pemandu kenderaan asing. Timbalan Menterinya, Datuk Rosol Wahid berkata langkah itu bagi memperketatkan penguatkuasaan termasuk cadangan mengenakan tindakan terhadap individu terlibat.

"Kita sedang mengkaji dan bermesyuarat kelmarin untuk memantapkan lagi akta kawalan bekalan ini untuk pastikan bahawa mereka yang terlibat ini mungkin akan dikenakan tindakan."Setakat ini memang kita akui yang penjual sahaja dikenakan tindakan dan mereka juga ada dia punya linkungan dia, maknanya linkungan dia setakat ini saya lihat kalau dari Singapura lebih daripada 50 kilometer sudah boleh isi sekarang ini maknanya sebelum 50 kilometer daripada sempadan mereka tidak boleh isi. Ini satu perkara yang menyukarkan kerja kita.Datuk Rosol Wahid ditemui pemberita pada Program Tinjauan Mesra Mega Suruhanjaya Syarikat Malaysia (SSM) di Tapak Bazar Ramadan TLK Taman Tasik Permaisuri, Cheras.Tambahnya, buat masa ini, tindakan undang-undang hanya boleh dikenakan ke atas pengusaha stesen minyak dan bukan kepada individu warganegara asing yang mengisi petrol bersubsidi RON95 melibatkan kenderaan mereka dengan nombor pendaftaran asing.


Lelaki maut dan kanak-kanak melecur dalam kebakaran

KUANTAN, 9 April - Seorang lelaki maut, manakala seorang kanak-kanak lelaki melecur di bahagian tangan dalam kebakaran di rumahnya di Kampung Padang Perdana, Jalan Sungai Lembing, Kuantan sekitar jam 11 malam tadi.  Penolong Pengarah Operasi Jabatan Bomba dan Penyelamat Malaysia (JBPM) Pahang, Ismail Abdul Ghani, pihaknya menerima panggilan kecemasan berhubung kejadian tersebut pada jam 11.08 malam.  Seramai 24 pegawai dan anggota dari Balai Bomba dan Penyelamat Indera Mahkota dan Kuantan bergegas ke tempat kejadian.  Selain itu, tiga kenderaan iaitu dua jentera FRT dan sebuah jentera tangki air digunakan dalam operasi pemadaman.  "Kebakaran yang membabitkan sebuah rumah teres itu mengakibatkan kemusnahan 50 peratus struktur rumah." katanya dalam kenyataan malam tadi.

Pasukan bomba berjaya mengawal kebakaran daripada merebak ke rumah bersebelahan pada jam 11.57 malam.  Manakala, punca kebakaran masih dalam siasatan.

(Seorang lelaki maut dalam kebakaran di Kampung Padang Perdana, Jalan Sungai Lembing, Kuantan)


Draf RUU Anti-Lompat Parti perlu dikongsi dengan rakyat - Wan Saiful

JITRA, 8 April - Kerajaan disaran berkongsi draf akhir Rang Undang-Undang Perlembagaan (Pindaan) 2022 berhubung antilompat parti dengan rakyat sebelum ia dibentangkan di Parlimen.Ketua Penerangan Bersatu Datuk Wan Saiful Wan Jan berkata langkah itu bagi memastikan semua pihak termasuk pertubuhan bukan kerajaan (NGO) dan pakar akademik dapat memberikan pandangan untuk menambah baik rang undang-undang tersebut."Pandangan saya ialah draf akhir perlu dikongsikan dengan semua pihak untuk memberi pandangan. Sekarang ini kita semua bersetuju dengan rang undang-undang itu tanpa melihat kepada draf akhirnya."Kita ada pakar daripada NGO, kita ada pakar daripada akademik, semua orang boleh diberi peluang untuk memperbaiki kelemahan yang ada," katanya kepada pemberita pada majlis penyerahan bakul makanan sempena Ramadan di Kampung Binjal dekat sini hari ini.Beliau berkata banyak perkara atau klausa di dalam draf rang undang-undang itu perlu ditakrifkan secara jelas dan diolah demi kebaikan rakyat dan negara. Wan Saiful berkata semua pihak perlu diberi peluang untuk menyatakan pandangan dan bukan hanya melibatkan pemimpin politik."Jadi bagi kita, draf rang undang-undang itu perlu disiapkan segera tetapi perlulah dalam keadaan terbaik untuk memastikan tidak ada pihak yang boleh mengambil peluang apabila ia diluluskan nanti," katanya.

Mengulas pendirian Bersatu mengenai rang undang-undang itu, beliau berkata parti tersebut komited untuk memastikan reformasi institusi berjalan dengan lancar dan draf terbaik dapat dihasilkan demi manfaat rakyat serta negara."Setakat ini, kita tidak pernah katakan bahawa kita tolak akta ini, kita sertai perbincangan dan bagi pandangan.“Itu tandanya kita menyokong, cumanya ada perkara di dalam draf itu yang kita tidak setuju tetapi bukan kita tidak setuju akta itu," katanya. - BERNAMA


PM buka puasa bersama 700 penjawat awam

PUTRAJAYA, 9 April - Perdana Menteri, Datuk Seri Ismail Sabri Yaakob berbuka puasa bersama lebih 700 penjawat awam di kediaman rasminya di Seri Perdana, pada Jumaat.Beliau yang tiba pada pukul 7.05 petang diiringi Ketua Setiausaha Negara, Tan Sri Mohd. Zuki Ali dan Ketua Pengarah Perkhidmatan Awam, Datuk Seri Mohd. Shafiq Abdullah.Program berbuka puasa itu merupakan yang pertama diadakan di Seri Perdana sejak beliau menjawat jawatan Perdana Menteri pada 20 Ogos lepas.

Majlis buka puasa itu turut dihadiri 51 anak yatim dan asnaf dari Rumah Amal Baitul Barokah Wal Mahabbah, Sepang, Selangor.Perdana Menteri turut beramah mesra dengan penjawat awam dan menyampaikan sumbangan wang tunai sempena ramadan kepada anak yatim dan asnaf yang hadir.Selepas berbuka puasa, Ismail Sabri menunaikan solat maghrib, isyak dan tarawih secara berjemaah.


Tindakan kompaun kepada peniaga ayam degil

KUALA LUMPUR, 8 April - Tindakan mengenakan kompaun kepada peniaga ayam baru-baru ini, berikutan kedegilan mereka menjual ayam melebihi harga siling yang ditetapkan.Harga siling ayam dalam pasaran ketika ini ditetapkan pada kadar RM8.90 sekilogram.Timbalan Menteri Perdagangan Dalam Negeri dan Hal Ehwal Pengguna (KPDNHEP), Datuk Rosol Wahid berkata kebanyakan peniaga dipercayai mengelirukan pembeli dengan menggunakan timbangan yang tidak tepat serta menjual lebih daripada harga siling."Peniaga di kompaun kerana dikatakan harga yang dicatatkan di meja atau tanda harga pada RM8.90 tetapi apabila ditimbang dia tidak jual RM8.90, dia jual RM9.20 atau RM9.30.

(Timbalan Menteri KPDNHEP, Datuk Rosol Wahid)

"Ini bermakna secara tidak langsung dia cuba mengelirukan pengguna. ini satu kesalahan. Kedua, bila ditanya di mana mereka dapat bekalan ini, mereka tidak maklumkan. Cuma mereka maklumkan mereka dapat harga ini RM8.70", katanya pada Program Mega Walkabout di Bazar Ramadan@ TLK Taman Tasik Permaisuri Kuala Lumpur anjuran Suruhanjaya Syarikat Malaysia (SSM) dengan kerjasama Dewan Bandaraya Kuala Lumpur (DBKL) sempena sambutan ulang tahun penubuhan SSM ke-20.Dalam pada itu, Datuk Rosol juga berkata peniaga ayam mendakwa diancam untuk tidak mendedahkan bekalan diperoleh mereka. Pihaknya turut mendapati terdapat segelintir peladang yang bertindak menjual ayam tanpa menolak subsidi yang diberikan oleh kerajaan kepada mereka."Jadi bila tanya dimana, mereka tidak dedahkan. Saya difahamkan di Terengganu seorang pemborong yang telah kita kompaun. Bila ditanya kenapa tidak dedahkan, mereka kata seolah mereka diberi amaran, jika dipecah mereka tidak dapat ayam lagi", katanya kepada media.Sementara itu, menerusi Ops Pantau yang dilancarkan oleh KPDNHEP bermula dari 3 April hingga 8 April, sebanyak 88 kes direkodkan dalam tempoh tersebut.Ia melibatkan jumlah sitaan sebanyak RM19,528 dan kompaun RM45,500.Tindakan di peringkat pengeluar (4), borong (13), runcit (71). Manakala, jenis kesalahan dan rantaian peniaga yang dikenakan tindakan melibatkan jual melebihi harga maksimum adalah pengeluar (4), pemborong (13), peruncit (25) dikenakan tindakan.


Tragedi bot karam Marang, operasi mencari dan menyelamat diteruskan

DUNGUN, 8 April- Operasi mencari dan menyelamat (SAR) seorang tekong bot hilang sejak Rabu lalu selepas bot pukat tunda dinaiki bersama dua awak-awak karam di perairan Marang, Terengganu, diteruskan hari ini.  Dalam kejadian itu, tekong bot berusia 63 tahun masih belum ditemui selepas dua awak-awak berjaya di selamatkan sebuah bot pukat tunda dekat perairan Kerteh, Kemaman semalam setelah kedua-duanya hanyut hampir 24 jam. Salah seorang mangsa yang selamat, Rosmadi Rahim, 48 tahun, dari Kampung Seberang Pintasan berkata, kejadian itu ibarat mati hidup semula baginya dan rakannya Anuar Mohamad Nor, 57 tahun.  Menurut Rosmadi, mereka keluar dari Jeti Lembaga Kemajuan Ikan Malaysia (LKIM), Dungun selasa lalu untuk menangkap sotong di sepanjang perairan Marang.Katanya, ketika sedang melabuhkan bot, tiba-tiba perairan itu dilanda ribut kuat menyebabkan laut bergelora dan bot mereka hampir karam selepas dimasuki air. Dia kemudiannya bertindak memotong tali sauh dan ketika dalam perjalanan meminta bantuan daripada sebuah bot lain, bot mereka tiba-tiba karam namun sempat memberi mangsa dan rakannya pelampung untuk berpaut."Ayah ni dia tak pandai berenang, jadi, orang tak pandai berenang ni biasa panik sikit, kalau pandai berenang tu lain la sikit."Bila ayah dah habis tenaga, tengok pelampung tu, dah terlepas daripada dia, saya panggil pun senyap, tak ada jawapan dah,"kata Rosmadi.Menurut Rosmadi, ketika terapung di laut dia hanya berserah kepada Allah selepas kehabisan tenaga dan hanya minum sedikit air laut sebelum diselamatkan nelayan lain.  Tambahnya kejadian itu merupakan pengalaman pertamanya sejak 30 tahun menjadi nelayan namun bersedih kerana nasib seorang lagi sahabatnya masih belum dapat dipastikan.


Murid dibenar hadir ke sekolah rendah tanpa penggiliran mulai 17 April

KUALA LUMPUR, 8 April- Kementerian Pendidikan (KPM) memutuskan bahawa semua murid dibenarkan hadir ke sekolah rendah secara bersemuka tanpa penggiliran bermula 17 April ini bagi negeri kumpulan A dan 18 April bagi negeri kumpulan B.Menteri Kanan Pendidikan, Datuk Dr Radzi Jidin berkata, keputusan itu dibuat selepas melihat proses sesi persekolahan secara bersemuka dengan penggiliran bagi sekolah rendah sejak 21 Mac lepas dan sesi persekolahan secara bersemuka tanpa penggiliran bagi sekolah menengah sejak Isnin lepas. "Jadi anak-anak di sekolah rendah yang sebelum ini hadir secara bergilir, bermula 17 April di negeri kumpulan A dan 18 April bagi negeri kumpulan B, boleh datang sekolah tanpa penggiliran," katanya menerusi rakaman video dalam sesi Tanya DRJ di laman Facebook beliau hari ini.Berdasarkan takwim KPM, negeri kumpulan A ialah Johor, Kedah, Kelantan dan Terengganu manakala negeri lain diletak dalam kumpulan B.Sebelum ini, KPM menetapkan murid Tahun 3, 4 dan 5 hadir ke sekolah secara penggiliran terutama di sekolah yang melebihi 600 orang manakala bagi yang jumlah pelajar di bawah 600 orang, semua murid sekolah rendah harian dan sekolah swasta perlu hadir tanpa penggiliran.

(Menteri Kanan Pendidikan, Datuk Dr Radzi Jidin)

Radzi turut menasihati semua murid dan guru supaya mematuhi prosedur operasi standard (SOP) yang ditetapkan ketika berada di sekolah walaupun negara sedang bergerak ke arah Fasa Peralihan ke Endemik.Beliau juga memohon jasa baik ibu bapa supaya sentiasa mengingatkan anak mereka bahawa kepatuhan kepada SOP itu satu keutamaan.


Cadangan kenaikan elaun Pembantu KEMAS akan dibawa ke kabinet dalam masa terdekat

TASEK GELUGOR, 8 April - Cadangan untuk menaikkan kadar elaun RM500 Pembantu Jabatan Kemajuan Masyarakat (KEMAS) yang diterima ketika ini, akan dibentangkan kepada kepada kabinet dalam masa terdekat.

(Menteri Pembangunan Luar Bandar, Datuk Seri Mahdzir Khalid)

Menteri Pembangunan Luar Bandar, Datuk Seri Mahdzir Khalid berkata pihaknya kini berada pada peringkat akhir bagi melengkapkan kertas cadangan tersebut sebelum dibentang di parlimen.

"Kertas cadangan sedang disiapkan, kertas daripada kerajaan ini di peringkat akhir kita akan bawa ke kabinet. Insyaallah kita akan bawa dalam masa terdekat. Bila telah lengkap, kita akan bawa ke Parlimen.

"Daripada RM500 itu dinaikkan sedikit kepada satu tahap yang lebih baik", katanya selepas menghadiri Majlis Ramah Mesra Bersama Kakitangan Kemas Negeri, di sini hari ini. Hadir sama, Ahli Parlimen Kepala Batas, Datuk Seri Reezal Merican Naina Merican serta Pengerusi Badan Perhubungan UMNO negeri, Datuk Musa Sheikh Fadzir. Cadangan untuk menaikkan elaun pembantu tabika KEMAS merupakan satu usaha menjaga kebajikan golongan tersebut.Sebelum ini media melaporkan, Kementerian Pembangunan Luar Bandar (KPLB) sedang mempertimbangkan untuk menaikkan bayaran elaun untuk 10,000 Pembantu Taman Bimbingan Kanak-kanak (Tabika) KEMAS ke paras gaji minimum.


Operasi Carilamat tiga penyelam warga asing yang hilang di perairan Mersing disambung esok pagi

MERSING, 8 April - Operasi Carilamat tiga penyelam warga asing yang hilang di perairan Mersing, kelmarin, akan diteruskan 7 pagi esok, selepas operasi ditangguhkan, 6 petang tadi.  Kawasan pencarian esok, dijangka, tertumpu kepada Tanjung Pengelih, Kota Tinggi, selepas operasi hari ini telah meliputi lebih seribu batu nautika persegi, perairan berhampiran Tanjung Sedili.  Pengarah Zon Maritim Mersing, Komander Maritim Khairul Nizam Misran berkata, operasi juga akan menggerakkan petugas di darat, sepanjang Pantai Tanjung Pengelih, bagi mengesan mangsa.

(Operasi mencari tiga penyelam yang hilang ditangguhkan 6 petang tadi dan akan diteruskan pagi esok)

"Setakat hari ini, kita telah melakukan pencarian meliputi lebih seribu batu nautika persegi kawasan carian. Tiada lagi setakat ini kelihatan. Jadi kita akan cuba sambung esok, dengan kawasan carian baru", katanya.

Usaha mencari tiga lagi mangsa iaitu Alexia Alexandra 18, warga Perancis, Adrian Peter, 46, warga British dan Nathen Renze, 14, warga Belanda disambung pagi esok.Semalam, Kristine Grodem, 35, wanita warga Norway juga merupakan seorang jurulatih penyelam telah ditemukan selamat pada 8.15 pagi dan dibawa menaiki helikopter kira-kira pukul 12.05 tengah hari sebelum dibawa menaiki ambulans ke Hospital Mersing untuk menerima rawatan lanjut.


Warga emas maut, terperangkap dalam kebakaran

KUANTAN, 8 April- Seorang lelaki maut terperangkap dalam kejadian kebakaran sebuah rumah pangsapuri di Medan Warisan, Jalan Air Puteh di Kuantan, Pahang.  Mangsa, 64 tahun, ditemui dalam keadaan melecur 40% di bahagian muka dan badan bagaimanapun disahkan meninggalkan dunia.  Pegawai Operasi Pusat Gerakan Jabatan Bomba dan Penyelamat Malaysia (JBPM) Pahang, Azhar Jaafar berkata, pihaknya menerima panggilan kecemasan dari Mers 999 kira-kira jam 3.14 petang tadi.  Seramai 32 orang anggota termasuk pegawai dari Balai Bomba dan Penyelamat Kuantan dan Balai Bomba dan Penyelamat Indera Mahkota digerakkan ke tempat kejadian sebelum tindakan operasi dilakukan.  Pihak bomba berjaya memecah pintu hadapan rumah mangsa serta membuat operasi pemadaman menggunakan 2 aliran hos air tangki pam jentera bomba yang digerakkan sebelum menemui mangsa di sebuah bilik tidur.  Anggaran kemusnahan akibat kebakaran sebanyak 30%. Mangsa kemudian diserahkan ke Hospital Tengku Ampuan Afzan (HTAA), Kuantan untuk tindakan lanjut.


Kekerapan penerbangan ke Sarawak ditambah

KUCHING, 8 April- Kekerapan penerbangan ke destinasi utama di Sarawak ditingkatkan ke 615 penerbangan setiap minggu berbanding 576 penerbangan sebelum ini.Menteri Pengangkutan negeri Datuk Seri Lee Kim Shin menerusi satu kenyataan hari ini, berkata keputusan itu susulan kelulusan daripada Jawatankuasa Pengurusan Bencana Negeri (JPBN) pada Rabu lepas.“Kami percaya bahawa peningkatan kekerapan penerbangan ini akan mewujudkan pilihan dan ketersediaan penerbangan, pengurangan harga tambang dan akan menarik lebih ramai pengunjung ke Sarawak.“Kami menjangkakan akan ada momentum besar dalam pergerakan orang beberapa bulan akan datang kerana ramai yang ingin mengembara selain sempadan negara lain turut dibuka dan perubahan ke Fasa Peralihan ke Endemik,” katanya.Lee berkata walaupun sempadan negeri dibuka, penumpang dan pengembara diingatkan supaya mematuhi prosedur operasi standard (SOP) dengan ketat.“Kita tidak boleh selesa, terutamanya dalam fasa peralihan ini, dalam usaha membendung penularan COVID-19 di negeri ini,” katanya.Sementara itu, Lee berkata sebelum pandemik COVID-19, jumlah pengunjung ke Sarawak sejak 2010 meningkat daripada 3,270,655 kepada 4,662,419 orang pada 2019.Bagaimanapun, disebabkan impak pandemik itu, jumlah pengunjung menurun kepada 1,199,872 pada 2020 dan terus berkurang kepada hanya 235,245 pelancong pada 2021, katanya.“Kami percaya angka itu akan bertambah baik pada 2022 susulan pembukaan sempadan antara negara,” katanya.

(Menteri Pengangkutan negeri Datuk Seri Lee Kim Shin)


Selangor kecualikan kadar duti hiburan tahun ini

SHAH ALAM, 8 April- Kerajaan Selangor bersetuju untuk memberi pengecualian selama setahun bagi kadar duti hiburan untuk bayaran masuk pertunjukan pentas (bertiket) bagi artis tempatan berkuat kuasa 1 Januari 2022 hingga 31 Disember 2022. Menteri Besar Datuk Seri Amirudin Shari berkata pengecualian itu diberikan selepas menerima pandangan dan maklum balas orang ramai terutamanya golongan seni berkenaan pelaksanaan duti hiburan yang menjadi perhatian baru-baru ini. “Pengecualian ini bagaimanapun tidak terpakai untuk artis antarabangsa,” katanya dalam kenyataan hari ini. Beliau berkata untuk aktiviti ‘busking’, buat masa ini tiada sebarang caj duti hiburan dikenakan kerajaan negeri manakala kadar duti hiburan untuk ‘live band’ (tidak bertiket) juga turut diberi pengecualian selama setahun bermula 1 Januari 2022 hingga 31 Disember 2022.Dalam pada itu, Amirudin berkata kerajaan negeri juga telah mengarahkan Pejabat Tanah dan Galian Negeri Selangor dan Jabatan Perhutanan Negeri Selangor untuk mewartakan semula Hutan Simpan Kuala Langat Utara dengan kadar segera.“Keluasan ini melibatkan kawasan Kampung Orang Asli Busut Baru seluas 42.05 hektar dan jajaran laluan Paip Air Mentah Loji Rawatan Air Sg Rasau seluas 8.58 hektar, menjadikan keseluruhan kawasan yang akan diwarta semula seluas lebih kurang 486.07 hektar,” katanya.

(Kenyataan Menteri Besar Datuk Seri Amirudin Shari)


Insiden penyelam hilang di Mersing: Semua pihak diminta hormati keluarga mangsa

MERSING, 8 April - Semua pihak diminta menghormati situasi sukar dihadapi keluarga mangsa penyelam warga asing yang hilang di perairan Mersing, sejak Rabu lalu. Perkara tersebut susulan rungutan sebilangan pihak di media sosial berhubung larangan aktiviti snorkeling dan jelajah pulau yang menjejaskan operasi mereka.  Pegawai Daerah Mersing, Mohammed Shakib Ali berkata pihak terlibat juga perlu menghormati usaha pasukan penyelamat menjalankan operasi Carilamat.

Menurutnya, aktiviti jelajah pulau akan diteruskan selepas penilaian terhadap risiko melakukan aktiviti di laut dibuat.  Tambah beliau, usahasama dengan pemilik bot juga penting dalam membendung kegiatan penyalahgunaan dadah dalam kalangan pemandu bot di kawasan tersebut.  "Kita tidak mahu apabila pelancong datang, ada perasaan ragu-ragu terhadap kes pemandu bot dan sebagainya," kata Mohammed Shakib dalam satu sidang media, di sini hari ini. Dalam pada itu Ketua Polis Daerah Mersing, Superintenden Cyril Edward Nuing memberi amaran akan mengambil tindakan tegas terhadap mana-mana pihak yang menyebarkan berita palsu berkenaan insiden tersebut.


Kos haji meningkat, kerajaan jamin subsidi diteruskan

PUTRAJAYA, 8 April - Subsidi kepada jemaah haji akan diteruskan biarpun kos menunaikan haji tahun ini dijangka meningkat lebih RM25,000 bagi setiap jemaah.  Menteri di Jabatan Perdana Menteri (Hal Ehwal Agama), Datuk Idris Ahmad berkata kos bayaran yang akan ditanggung jemaah akan dimaklumkan selepas perbincangan lanjut bersama Tabung Haji (TH) dimuktamadkan.

"Subsidi kita akan bagi, berapa kita bagi nanti kita akan maklumkanlah. Saya tidak boleh umumkan sekarang sebab yang akan putuskan kabinet," katanya selepas merasmikan Majlis Penyampaian Sumbangan Tabung Kebajikan Hospital Wilayah Persekutuan 2022 di Hospital Putrajaya.Tambah Idris, buat masa ini Arab Saudi masih belum mengumumkan kuota haji kepada setiap negara walaupun sebelum ini keputusan tersebut dijangka diumum sebelum Ramadan.

Terdahulu, Lembaga Tabung Haji (TH) masih belum menetapkan Kadar Bayaran Haji bagi musim haji 2022.Namun, TH menjangkakan kos untuk jemaah Muassasah menunaikan ibadah haji akan meningkat kepada lebih RM25,000.


Program Biasiswa ASEAN-Maybank (AMS) dilancarkan

KUALA LUMPUR, 8 April- Maybank telah bekerjasama dengan Sekretariat ASEAN bagi bersama-sama memperkenalkan Program Biasiswa ASEAN-Maybank (AMS) 2022.Ia merupakan program biasiswa pertama oleh suatu organisasi serantau dengan kerjasama Sekretariat ASEAN.Maybank melalui satu kenyataan berkata, biasiswa tersebut, yang akan melibatkan pelaburan kira-kira RM5 juta untuk pengambilan tahun ini sehingga 2025, adalah sebahagian daripada komitmen berterusan Maybank.Ia untuk melabur dalam masa hadapan belia ASEAN melalui pendidikan.AMS direka untuk menyediakan warga ASEAN yang muda, berbakat dan layak, terutamanya mereka dari segmen berpendapatan rendah, dengan biasiswa penuh.Ini bagi melanjutkan pelajaran sarjana muda mereka di universiti berprestij di luar negara mereka sendiri, tetapi di dalam rantau ASEAN.Untuk pengambilan pertama tahun ini, sejumlah tiga biasiswa ditawarkan, yang akan ditingkatkan secara berperingkat kepada 10 setahun menjelang 2025 dan seterusnya. Maybank berharap program biasiswa AMS akan menggalakkan integrasi intra-ASEAN yang lebih besar dengan meningkatkan hubungan pendidikan di antara negara anggotanya.


Program Sedekad Jelajah Ramadan RTM Kedah 2022 santuni Keluarga Malaysia di Sik

SIK, 8 April- Program Sedekad Jelajah Ramadan- RTM Kedah 2022 berjaya mencapai matlamatnya apabila segala yang dirancang berjalan dengan lancar. Pengarah Penyiaran Negeri Kedah, Sharimah Abu Bakar berkata kerjasama yang diberikan Parlimen Sik membantu merealisasikan program kali ke 10 itu. Ia sekali gus dapat memberikan impak yang amat baik kepada masyarakat. Sebelum ini, pada tahun 2020, Jelajah Ramadhan tidak dapat dijalankan ekoran penularan pandemik COVID-19. "Jadi apa yang diharapkan kerjasama yang baik ini dapat diteruskan lagi kerana program impak yang baik kepada masyarakat, kita dapat menyantuni mereka yang memerlukan atau Keluarga Malaysia kita berikan rasa gembira disamping bulan Ramadahan," kata Sharimah.

(Pengarah Penyiaran Negeri Kedah, Sharimah Abu Bakar)

Program yang diadakan saban tahun itu bermula di Kg Sg Pau, Sik dengan menziarahi lima buah keluarga yang uzur dan menyampaikan sumbangan berupa hamper dan duit raya.  Ia sedikit sebanyak bagi menceriakan keluarga tersebut dalam berpuasa dan menyambut aidilfitri nanti."Sudah pastilah ia menambahkan lagi keberkatan Ramadan untuk sama-sama kita membantu antara masyarakat, saya nampak ini adalah pencetus kepada usaha-usaha daripada pelbagai pihak saya yakin banyak diluar sana banyak agensi-agensi dan syarikat-syarikat korparat yang sedia membantu mereka yang serba kekurangan," kata Ahmad Tarmizi Sulaiman, ahli parlimen Sik. Jelajah Ramadan kali ini turut diimarahkan dengan tazkirah dengan menampilkan penceramah jemputan, Penolong Pegawai Agama daerah Baling, Syeikh Mohd Rasdan Abd Rahman, bertajuk 'Ramadan kali Ini'. Program Jelajah Ramadan diakhiri dengan menunaikan solat magrib berjemaah dan berbuka puasa bersama kariah masjid di kampung berkenaan.

(Ahli Parlimen Sik, Ahmad Tarmizi Sulaiman)


3.1 tan ketum gagal diseludup ke negara jiran

KUALA KEDAH, 8 April - Agensi Penguatkuasaan Maritim Malaysia (Maritim Malaysia), Zon Maritim Kuala Kedah sekali lagi menggagalkan cubaan menyeludup keluar daun ketum seberat 3.1 tan ke negara jiran.  Pengarah Zon Maritim Kuala Kedah Komander Maritim Noor Azreyanti Ishak berkata modus operandi aktiviti penyeludupan kali ini berbeza iaitu dengan menggunakan bot nelayan tempatan berdaftar, berbanding sebelum ini menggunakan bot fiber tanpa nombor pendaftaran bagi mengaburi pihak berkuasa.  "Bot nelayan tempatan kelas A dikesan di kedudukan 0.2 batu nautika muara Kuala Sala, Kedah pada jam lebih kurang 6.45 pagi, semalam." katanya menerusi kenyataan yang dikeluarkan.Hasil risikan, APMM kemudiannya mengerakkan bot PERKASA 1226 yang sedang melakukan rondaan rutin Op Aman.  Setibanya di lokasi, empat suspek sedang memunggah bungkusan hitam terbabit di atas bot berkenaan namun suspek berjaya melarikan diri ke kawasan paya bakau.

(310 bungkusan plastik hitam yang disyaki daun ketum di dalam bot nelayan)

Hasil pemeriksaan bot yang ditinggalkan didapati 310 bungkusan plastik hitam yang disyaki daun ketum cuba disorokkan di bahagian tempat simpanan ikan.  Kesemua bungkusan plastik hitam berisi daun ketum dianggarkan bernilai RM558,000 manakala bot nelayan terbabit RM60,000.  Kes disiasat di bawah Seksyen 30(3) Akta Racun 1952 kerana penyalahgunaan ketum termasuk mengimport, menjual, memproses dan lain-lain berkaitan bahan tersebut.

(3.1 tan ketum berjaya dirampas oleh Agensi Penguatkuasaan Maritim Malaysia)


Runtuhan kuari: Operasi SAR masih diteruskan

IPOH, 8 April - Operasi mencari dan menyelamat (SAR) dua mangsa runtuhan kuari di Keramat Pulai, Jalan Simpang Pulai-Cameron Highlands Perak masih diteruskan.  Ketua Polis Perak, Datuk Mior Faridalathrash Wahid berkata setakat ini tiada keputusan untuk menghentikan pencarian tersebut.

Jelas beliau, sepanjang operasi dijalankan pihaknya turut mendapat kerjasama baik daripada semua pihak termasuk pengusaha kuari.  "Setakat ini kita belum buat keputusan lagi walaupun operasi sudah masuk hari ke-31. Pelbagai usaha telah dibuat oleh semua agensi termasuk pengusaha kuari yang memberi kerjasama kepada polis untuk mengesan dua mangsa yang terlibat, begitu juga dengan jentera yang digunakan," katanya. Beliau menyatakan demikian dalam sidang media di IPK Perak.  Dalam kejadian 8 Mac lalu, dua mangsa dipercayai tertimbus di bawah runtuhan kuari, dikenali sebagai Kheow Loo Siew Soon, 49 tahun dan Itam Lasoh, 43 tahun.


Program Duta Komuniti didik masyarakat tentang pematuhan SOP

PUTRAJAYA, 8 April - Program Duta Komuniti terus aktif menyantuni masyarakat dan terbaharu digerakkan bagi mendidik masyarakat berhubung pematuhan Prosedur Operasi Standard, SOP aktiviti mengimarahkan masjid sempena bulan Ramadan. Bertempat di Masjid Tuanku Mizan Zainal Abidin, Putrajaya, lima Duta Komuniti turun padang memperkasa pembudayaan kawalan kendiri dalam kalangan jemaah semasa solat Tarawih. Program dijayakan dengan kerjasama Jabatan Kemajuan Islam Malaysia, JAKIM."Lima orang yang terlibat dan seperti dilihat mereka akan memakai vest yang disediakan urusetia. Setiap malam Duta Komuniti ini akan bertugas menyantuni para jemaah untuk memberi peringatan tentang SOP dalam suasana COVID-19 sekarang ini," Penolong Pengarah Kanan, Bahagian Dakwah JAKIM, Mohd Rezuan Dollah.

Orang ramai turut menyambut baik program yang dilaksanakan."Dengan adanya Duta Komuniti ini, maka penularan wabak inimakin terjaga, maksudnya dia akan sentiasa menasihati untuk kita memakai pelitup muka jadi lagi baguslah. Orang datang masjid akan lebih terpelihara," menurut Pelajar, Muhd Amirul Azizi Ishak."Semua ahli jemaah diingatkan untuk sentiasa mematuhi SOP yang telah ditetapkan jadi kita tidak mudah lalai misalnya kalau kita terlupa memakai pelitup muka kita akan terus pakai apabila diingati oleh para Duta Komuniti," jelas Zeti Mohd Arifin. Kementerian Komunikasi dan Multimedia, K-KOMM merupakan penyelaras program Duta Komuniti.Ia bertujuan menggembleng komuniti untuk turun padang memastikan fasa peralihan ke endemik berjalan dengan selamat.


Misi Kemanusiaan Ramadan bawa sumbangan rakyat Malaysia ke Turki dan Syria

SEPANG, 8 April - Lima sukarelawan dari pertubuhan bukan kerajaan, NGO Malaysia for Syria, MFS berlepas ke Turki dan seterusnya ke Syria bagi misi kemanusiaan bulan Ramadan. Ketua Pegawai Eksekutifnya, Syahrir Azfar Saleh berharap sumbangan rakyat Malaysia dapat membawa keceriaan di bulan Ramadan khususnya buat anak pelarian Syria. "Dengan memberikan pengkhususan kepada bantuan bekalan makanan selama sebulan Insya-Allah dan juga makanan iftar kita akan memberikan senyuman kepada anak-anak Syria dengan memberikan hadian baju raya dan duit raya," katanya kepada RTM di KLIA, di sini.

Tahun ini merupakan tahun ke-10 misi kemanusian Ramadan dan ia dijayakan dengan kerjasama Global Peace Mission Malaysia. Pihaknya menzahirkan penghargaan buat seluruh rakyat Malaysia yang bermurah hati menyumbang kepada misi tersebut. "Dalam keadaan negara kita sendiri mempunyai isu dalaman, bencana. Dalam kita menghadapi suasana demikian, rakyat Malaysia masih lagi mempunyai empati dan nilai untuk bersama membantu mereka di luar," kata Ketua Pegawai Eksekutif Global Peace Mission Malaysia, Ahmad Fahmi Mohd Samsudin.

Orang ramai boleh menyumbang kepada misi berkenaan di laman jomsedekah.com atau infaksyria.com


Op carilamat penyelam hilang di Mersing diteruskan

MERSING, 8 April - Operasi Carilamat bagi mengesan tiga penyelam warga asing yang hilang di perairan Pulau Tokong Sanggol dekat sini sejak Rabu, diteruskan pagi ini.Pengarah Zon Maritim Mersing Komander Maritim Khairul Nizam Misran berkata operasi yang memasuki hari ketiga pencarian mangsa dimulai sejak awal pagi dan sebuah pesawat Agensi Penguatkuasaan Maritim Malaysia (APMM) digerakkan pada 6.30 pagi tadi."Operasi hari ini diteruskan bermula pukul 3 pagi tadi melibatkan aset bot maritim Perkasa 31, lima bot GGK dan bot polis marin digerakkan ke lokasi pencarian di bahagian selatan, bahagian perairan Sedili dengan keluasan sektor pencarian aset laut kira kira 335.79 batu nautika persegi."Sementara sektor pencarian udara seluas 739.64 batu nautika persegi melibatkan empat aset udara," katanya ketika ditemui di Pangkalan Hadapan Carilamat di Jeti Awam Majlis Daerah Mersing, di sini hari ini.Beliau berkata agensi lain yang terlibat adalah Polis Diraja Malaysia (PDRM), Agensi Penguatkuasaan Maritim Malaysia (APMM), Pasukan Polis Marin, Tentera Udara Diraja Malaysia (TUDM), Tentera Laut Diraja Malaysia (TLDM), Gerup Gerak Khas (GGK) Kem Iskandar Mersing, Jabatan Bomba dan Penyelamat (JBPM) dan Angkatan Pertahanan Awam (APM).Semalam, Kristine Grodem, 35, warga Norway, ditemukan selamat dalam keadaan terapung, lengkap berpakaian dengan kelengkapan menyelam oleh sebuah bot tunda yang dalam perjalanan dari Indonesia ke Thailand pada 8.15 pagi.Usaha mencari tiga lagi mangsa iaitu Alexia Alexandra Molina (18, warga Perancis); Adrian Peter Chesters (46, warga British) dan anaknya, Nathen Renze Chesters (14, warga Belanda), diteruskan hari ini.- BERNAMA

(Operasi Carilamat diteruskan bagi mengesan tiga penyelam warga asing yang hilang di perairan Pulau Tokong Sanggol)


Operasi Carilamat nelayan hilang terus dipergiat

KUALA TERENGGANU, 8 April- Operasi Carilamat seorang lagi nelayan yang masih belum ditemukan sedang dipergiat.  Mangsa dilaporkan hilang ketika bot yang dinaiki karam di 8.8 batu nautika dari perairan Pulau Kapas, semalam.  Pengarah Maritim Terengganu, Kepten (M) Muhammad Suffi Mohd Ramli dalam satu kenyataan berkata, mangsa, Wan Mustapha Ayob, 62 tahun masih belum ditemui.  "Bagaimanapun dua lagi kru bot tersebut, Rosmadi Rahim dan Anuar Muhamed Nor berjaya diselamatkan nelayan lain yang melalui kawasan itu. Difahamkan, kedua-dua nelayan itu memakai jaket keselamatan," kata Suffi kepada pemberita RTM.

(Peta lokasi bagi operasi Carilamat nelayan hilang diperluas pihak berkuasa)

Pencarian diperluas sehingga 96.6 batu nautika persegi meliputi Pulau Kapas, perairan Dungun hingga Paka."Keseluruhan operasi melibatkan 46 anggota dan kapal Maritim Malaysia, Pesawat Udara Bombardier CL415, pesawat Bomba AW 139 dan bot PTL 26 Jabatan Perikanan serta bot nelayan tempatan," tambahnya. Laporan meteorologi menjangkakan cuaca perairan hari ini hujan sehingga malam di beberapa kawasan manakala angin boleh bertiup dengan kelajuan 10 ke 20 kilometer sejam dengan ketinggian ombak antara 0.5 hingga 1 meter.


18 kompaun dikeluarkan, peniaga dinasihat jaga kualiti kebersihan makanan

MERLIMAU, 8 Mac- Sebanyak 18 kompaun telah dikeluarkan Jabatan Kesihatan Negeri (JKN) Melaka membabitkan nilai keseluruhan RM10,550 atas selepas pemeriksaan dijalankan di 398 premis makanan tapak bazar Ramadan, tujuh kilang ais dan 27 hotel yang menawarkan bufet Ramadan seluruh negeri itu.  Exco Kesihatan dan Antidadah Melaka, Dr Muhamad Akmal Salleh berkata daripada jumlah itu, 14 kompaun ke atas hotel yang menawarkan bufet Ramadan, tiga kompaun dikeluarkan kepada gerai bazar Ramadan dan satu kompaun ke atas kilang ais. Kompaun dikeluarkan atas pelbagai kesalahan di bawah Peraturan-Peraturan Makanan 1985 dan Peraturan-Peraturan Kebersihan Makanan 2009. Katanya, kerajaan negeri Melaka tidak akan berkompromi dalam isu keselamatan makanan sepanjang bulan Ramadan ini.“Kita sudah buat tinjauan di 27 buah hotel. Daripada 27 buah hotel itu, 14 kompaun telah dikeluarkan. Kompaun ini bukan sahaja dari segi kebersihan tapi dari pelbagai aspek. Saya menyeru mana-mana individu yang datang ke bazar jika melihat ada gerai yang tidak mengamalkan kebersihan, boleh maklumkan pada Pihak Berkuasa Tempatan (PBT) atau kepada Pejabat Kesihatan Daerah (PKD) supaya kita boleh ambil tindakan," kata Akmal ketika melakukan 'walkabout' Bazar Ramadan: Keselamatan Juadah Bazar di Pasar Ramadan Merlimau, semalam. Dr Muhamad Akmal berkata pengendali makanan yang masih gagal mematuhi peraturan selepas dikompaun, mereka tidak akan dibenarkan berniaga di pasar-pasar Ramadan berkenaan.

(Exco Kesihatan dan Antidadah Melaka, Dr Muhamad Akmal Salleh melakukan tinjaun ke bazar Ramadandengan beberapa anggota penguatkuasa JKN Melaka)

Sementara itu, masih tiada keperluan untuk mewujudkan laluan khas kepada ibu bapa yang membawa kanak-kanak di Pasar Ramadan dan Bazar Aidilfitri di seluruh Melaka buat masa ini. Exco Kesihatan dan Antidadah Negeri, Dr Muhamad Akmal Salleh berkata laluan khas berkenaan hanya akan menambah kesesakan sedia ada di kawasan berkenaan. Namun katanya, ibu bapa perlu bertanggungjawab terhadap keselamatan anak-anak mereka termasuk dengan pemakaian pelitup atau pelindung muka dan tidak pergi ke bazar Ramadan atau bazar Aidilfitri yang terlalu sesak."Cadangan laluan khas tidak pernah lagi kita suarakan. Jika dilakukan 2 atau 3 bulan sebelum, mungkin kita boleh fikirkan cara tersebut. Tapi, dengan keadaan sekarang pun sesak, apatah lagi jika kita adakan laluan khas, akan lebih sesak malah dia akan menyebabkan penjarakan sosial. Itu lebih teruk lagi nanti. Kalau bazar Ramadan tahun depan, kita tidak tahu lagi. Insya-Allah kalau cadangan itu diangkat kita mungkin akan ambil ruang yang lebih besarlah," tambahnya.Melaka juga tidak akan menguatkuasakan larangan membawa kanak-kanak bawah 12 tahun ke pasar dan bazar Aidilfitri seluruh negeri itu.


MAIPs salur bantuan RM4.28 juta

KANGAR, 8 April - Majlis Agama Islam dan Adat Istiadat Melayu Perlis (MAIPs) menyalurkan bantuan zakat fitrah berjumlah RM4.287 juta sepanjang Ramadan tahun ini. Bantuan berkenaan diagihkan kepada 10,719 penerima dikalangan mereka yang kurang berkemampuan yang dikenal pasti oleh 102 amil kariah masjid di seluruh negeri Perlis. Ketua Pegawai Eksekutif MAIPs, Mohd Nazim Mohd Noor memaklumkan, bantuan yang disalurkan bukan sahaja bagi memeriahkan Ramadan Al-Mubarak disamping dapat menceriakan sambutan Syawal tahun ini. Sebagai bulan istimewa bagi umat Islam, kedatangan Ramadan setiap tahun juga mengingatkan kita akan nasib golongan yang kurang berkemampuan. Beliau menyatakannya pada Majlis Simbolik Agihan Bantuan Fitrah MAIPs yang diadakan di Masjid Al-Istiqamah, Kampung Teluk Jambu, Bintong yang disempurnakan Raja Muda Perlis, Tuanku Syed Faizuddin Putra Jamalullail.  Mohd Nazim turut menghargai peranan dan tanggungjawab setiap amil kariah yang sentiasa melaksanakan peranannya dalam membantu MAIPs untuk melaksanakan fungsi dan peranannya dalam mempertingkatkan kesejahteraan rakyat.

(Raja Muda Perlis, Tuanku Syed Faizuddin Putra Jamalullail menyempurnakan majlis tersebut)


Cubaan warga asing masuk sempadan berjaya dipatahkan PPM

JOHOR BAHRU, 8 Mac- Pasukan Polis Marin (PPM) Wilayah Dua menggagalkan cubaan masuk empat lelaki warganegara Indonesia ke Malaysia secara haram selepas masing-masing ditangkap di tepi Sungai Kampung Bakar Batu, Johor Bahru, awal pagi semalam.  Komandernya, ACP Muhd Zailani Abdullah berkata keempat-empat lelaki berusia 35 hingga 50 tahun itu ditahan ketika menaiki sebuah kereta dalam keadaan mencurigakan pada pukul 12.15 pagi.  Sejurus ditahan, kesemua mereka gagal menunjukkan sebarang dokumen perjalanan yang sah untuk memasuki negara ini.  Turut ditahan seorang lelaki tempatan berumur 43 tahun, disyaki tekong darat kepada keempat-empat PATI tersebut.

(Warga asing dan tekong darat ditahan untuk soal siasat)

Pemeriksaan beg berjaya menjumpai selaras senapang angin yang dileraikan kepada lima bahagian bersama tiga bungkus peluru timah buatan sendiri dan tiga bilah sabit.  Suspek yang berasal dari Surabaya, Indonesia itu mendakwa senapang angin itu digunakan untuk tujuan memburu.Kes disiasat mengikut Akta Anti Pemerdagangan Orang dan Penyeludupan Migran (ATIPSOM), Akta Senjata Api 1960, Akta Bahan Letupan dan Kakisan dan Senjata Berbahaya dan Akta Imigresen 1959/63.


Mayat bayi empat bulan ditemukan ditempat pembuangan sampah

SHAH ALAM, 8 April - Mayat bayi lelaki yang dianggarkan berusia empat bulan ditemukan di tempat pembuangan sampah di sebuah kondominium di Bandar Baru Klang, dekat sini, semalam.Ketua Polis Daerah Klang Utara ACP S. Vijaya Rao berkata mayat bayi berkenaan dijumpai oleh seorang lelaki di lokasi tersebut kira-kira 3 petang.“Hasil pemeriksaan oleh pihak Hospital Tengku Ampuan Rahimah, Klang, bayi malang itu telah tidak bernyawa dan dianggarkan dia telah meninggal dunia dalam tempoh 24 jam. “Bertindak atas maklumat, pihak polis telah berjaya menangkap seorang wanita warga asing dan teman lelakinya yang merupakan warga tempatan masing-masing berumur lingkungan 30-an dan 40-an di sekitar lokasi kejadian.“Kes disiasat mengikut Seksyen 318 Kanun Keseksaan dan kedua-dua suspek akan dibawa ke mahkamah bagi permohonan perintah tahanan reman bagi meneruskan siasatan,” katanya dalam kenyataan hari ini.- BERNAMA

(Mayat bayi ditemukan di tempat pembuangan sampah/FB Polis Daerah Klang Utara)


Pindaan MoA pelaksanaan kurikulum dan pentaksiran STAM oleh KPM dan Al-Azhar kini di peringkat akhir

(Menteri Kanan Pendidikan, Datuk Dr Radzi Jidin berucap pada Majlis Iftar Ramadan sempena sambutan Hari Al-Azhar Sedunia 2022)

KUALA LUMPUR, 7 April - Kementerian Pendidikan (KPM) dan Al-Azhar Al-Sharif dalam peringkat akhir meminda Memorandum Perjanjian Persefahaman Akademik dan Kebudayaan (MoA) membabitkan pelaksanaan kurikulum dan pentaksiran Sijil Tinggi Agama Malaysia (STAM).Menurut Menteri Kanan Pendidikan, Datuk Dr Radzi Jidin, pindaan itu bagi memastikan lepasan STAM lebih berkualiti tinggi dan berupaya melanjutkan pengajian di Universiti Al-Azhar.Kerajaan melalui KPM dan Al-Azhar Al-Sharif, Republik Arab Mesir telah memeterai MoA pada 18 November 1999. Menerusi perjanjian tersebut, KPM bertanggungjawab untuk mengendalikan peperiksaan STAM dengan kerjasama pihak Al-Azhar Al-Sharif. Sijil tinggi agama tersebut telah diselaraskan mengikut kurikulum Maahad Bu`uth Islamiyyah yang dibangunkan oleh Al-Azhar sepenuhnya.

Selain itu, kandungan buku teks agama yang digunakan di semua sekolah bawah KPM turut diselaraskan dengan kandungan buku teks yang digunakan oleh pelajar di Universiti Al-Azhar."Lepasan STAM boleh menggunakan sijil tersebut untuk memohon kemasukan ke Universiti Al-Azhar dan institusi pengajian tinggi di Malaysia dalam bidang Pengajian Islam dan Bahasa Arab. Jumlah calon yang menduduki STAM mulai tahun 2000 hingga 2020 ialah seramai 125,600 orang calon," kata beliau ketika berucap pada Majlis Iftar Ramadan sempena sambutan Hari Al-Azhar Sedunia 2022 di Masjid Wilayah Persekutuan, di sini.Tambah Radzi, dalam konteks pentaksiran pula, murid yang mengikuti Kurikulum Bersepadu Dini (KBD) boleh mengambil mata pelajaran Dini di peringkat Sijil Pelajaran Malaysia (SPM) dan berpeluang untuk melanjutkan pengajian di peringkat yang lebih tinggi.Murid lepasan KBD juga berpeluang menduduki peperiksaan STAM bagi tujuan melanjutkan pengajian ke Universiti Al-Azhar.


Konsep Al-Wasatiyyah Universiti Al-Azhar berjaya depani cabaran pemikiran ekstremisme - PM

KUALA LUMPUR, 7 April - Konsep Al-Wasatiyyah atau kesederhanaan yang didukung Universiti Al-Azhar Asy-Syarif terbukti berjaya mendepani cabaran pemikiran ekstremisme dan keganasan yang mampu meruntuhkan negara serta merugikan umat Islam.Menurut Perdana Menteri, Datuk Seri Ismail Sabri Yaakob, konsep Al- Wasatiyyah itu selari dengan seruan Al-Quran untuk melahirkan masyarakat yang terbuka dan bertoleransi antara satu sama lain, khususnya di Malaysia yang mempunyai masyarakat majmuk.Malah, amalan kesederhanaan itu juga selaras dengan konsep Keluarga Malaysia yang bersifat inklusif merentasi sempadan agama, bangsa dan kaum.Jelas Perdana Menteri, pengaruh Al-Azhar dalam sejarah peradaban manusia memberi kesan kepada pembentukan institusi keilmuan pada hari ini.Kewujudan institusi keilmuan Islam di dunia khususnya di Malaysia, adalah hasil kurikulum pendidikan yang diasaskan oleh manhaj Universiti Al-Azhar terdahulu yang jauh ke hadapan dalam arena pendidikan atau Tarbiyyah Islamiah.

(Perdana Menteri, Datuk Seri Ismail Sabri Yaakob berucap secara dalam talian sempena Sambutan Hari Al- Azhar Sedunia 2022 dan Ulang Tahun Rabitah Antarabangsa Alumni Al-Azhar Malaysia ke-10)

"Manhaj Al-Azhar terbukti dapat mempertahankan akidah Ahli Sunah Waljamaah daripada beberapa fahaman seperti Khawarij, Muktazilah, Syiah, Salafi, Zahiriyyah, Batiniyyah, Takfiriyyah, liberalisme, pluralisme dan beberapa fahaman yang muncul pada zaman moden ini. Al-Azhar menolak sama sekali aliran kafir-mengkafir yang dianggap menjadi punca berlaku pecah belah sesama Islam yang sekali gus menyekat usaha pembangunan ummah."Kecemerlangan Al-Azhar termasuk para guru yang hebat ilmunya, kurikulum pendidikan yang bersepadu dan manhaj Wasatiyyah, sewajarnya dimanfaatkan oleh umat Islam di Malaysia dalam membina sebuah generasi berilmu yang bukan hanya cemerlang di dunia tetapi juga di akhirat," kata beliau ketika berucap secara dalam talian sempena Sambutan Hari Al- Azhar Sedunia 2022 dan Ulang Tahun Rabitah Antarabangsa Alumni Al-Azhar Malaysia ke-10 di Masjid Wilayah Persekutuan, di sini.Turut hadir Menteri Kanan Pendidikan, Datuk Dr Radzi Jidin dan Menteri di Jabatan Perdana Menteri (Hal Ehwal Agama) Datuk Idris Ahmad.Tambah Ismail Sabri, di Malaysia, lepasan Al-Azhar telah membentuk suatu jaringan dan hubungan yang berterusan antara universiti serta alumni dan mereka diamanahkan untuk membawa risalah Al-Azhar “Ummatan Wasata” atau “Wasatiyyah” dalam melaksanakan tugas mulia selaku ulama.Usaha itu memberi faedah kepada agenda dakwah Islamiah, pemerkasaan Manhaj Ahli Sunnah Wal Jamaah dan juga sebagai jaringan strategik kepada Kerajaan Malaysia bagi kepentingan agama, negara dan ummah.


Pewartaan pelitup muka bukan perubatan ditangguhkan

(Menteri Perdagangan Dalam Negeri Dan Hal Ehwal Pengguna, Datuk Seri Alexander Nanta Linggi bercakap pada sidang media)

PUTRAJAYA, 7 April - Kerajaan memutuskan untuk menangguhkan penguatkuasaan Pewartaan Perintah Perihal Dagangan (Perakuan dan Penandaan) pelitup muka bukan perubatan ke tarikh 1 Januari tahun hadapan.  Keputusan itu dibuat selepas mengambil kira maklum balas umum terhadap penguatkuasaan undang-undang tersebut.  Jelas Menteri Perdagangan Dalam Negeri Dan Hal Ehwal Pengguna, Datuk Seri Alexander Nanta Linggi, penangguhan itu juga bagi memberi peluang kepada pihak industri dan pengguna untuk bersedia dan membuat persiapan apabila ia mula dikuatkuasakan.  "Sebab kita kementerian yang sentiasa prihatin dan sensitif kepada kehendak rakyat, selepas kita umumkan perwartaan ini ada banyak yang kita terima di mana kita memerlukan tempoh yang saya fikir sehingga hujung tahun untuk buat penyesuaian kepada perintah ini. "Jadi saya nak beri amaran jelas kepada pihak industri suapaya tidak menggunakan ini sebagai alasan untuk menaikkan harga dan pelitup muka bukan perubatan," kata beliau selepas menyampaikan amanat pada sesi libat urus bersama pihak industri sempena perwartaan perintah tersebut, di sini.

Tambah Alexander, para pengguna tidak perlu bimbang kerana penguatkuasaan hanya dilakukan terhadap syarikat pengilang dan individu pengeluar sahaja.  Undang-undang tersebut sebelum ini telah diwartakan pada 5 April lalu dan dijadual berkuat kuasa pada 4 Julai ini.  Manakala penguatkuasaan perintah bagi rokok elektronik kekal pada tarikh 3 Ogos depan.  Pewartaan tersebut dibuat bagi memastikan pelitup muka bukan perubatan dan peranti rokok elektronik yang dihasilkan mempunyai penandaan MS SIRIM, mematuhi standard dan berkualiti demi keselamatan pengguna.


Insiden gaduh di sekolah, KPM tunggu laporan terperinci

IPOH, 7 April - Kementerian Pendidikan (KPM) memandang serius insiden pergaduhan membabitkan sekumpulan pelajar di sebuah sekolah menengah di Sepang, Selangor, yang videonya tular di media sosial, sejak semalam.Timbalan Menteri Pendidikan, Datuk Dr. Mah Hang Soon berkata, pihaknya sedang menunggu laporan terperinci berhubung perkara tersebut, sebelum mengenakan sebarang tindakan sewajarnya.“Kami belum terima laporan terperinci dan siasatan lanjut perlu dibuat untuk mendapatkan maklumat lengkap sebelum tindakan diambil,” katanya selepas melancarkan program Accelerated School Leaders Initiative (ASLI) di sini hari ini.

Oleh itu, Mah berharap agar elemen keharmonian lebih giat dipromosikan bagi membina jati murid daripada berulangnya kejadian yang sama seperti kes buli serta gaduh di mana-mana sekolah.Sebelum ini, tular sebuah video memaparkan pergaduhan dua kumpulan pelajar di sebuah sekolah menengah dipercayai berpunca daripada ejek mengejek.Menerusi video berdurasi 41 saat itu, dua kumpulan pelajar saling tolak menolak sebelum dileraikan oleh beberapa guru.


Operasi SAR tiga penyelam warga asing tertumpu di permukaan air

MERSING, 7 April - Operasi mencari dan menyelamat tiga lagi penyelam warga asing yang masih hilang di perairan Mersing, Johor, kini hanya memfokuskan pencarian di permukaan air.  Manakala 30 penyelam pelbagai agensi tidak akan terlibat dalam pencarian esok.  Pengarah Maritim Negeri Johor, Laksamana Pertama Maritim Nurul Hizam Zakaria berkata bagaimanapun operasi SAR membabitkan aset kapal di tengah laut masih diteruskan seperti biasa.

(Lokasi penyelam warga asing yang hilang di perairan Mersing)

Pengkalan hadapan Carilamat di Jeti Awam Majlis Daerah Mersing, pula ditutup pukul 6 petang tadi, dan dijangka beroperasi semula pukul 8 pagi esok.  Sementara itu, Sultan Johor, Sultan Ibrahim Sultan Iskandar dalam muat naik di Facebook menitahkan, agar aktiviti menyelam dan snorkeling dihentikan sementara waktu berikutan kejadian tersebut.  Peraturan-peraturan aktiviti menyelam oleh pihak berkuasa juga mesti dikaji semula secara menyeluruh sebelum boleh dibenarkan beroperasi semula.


Kos haji dijangka meningkat lebih RM25,000 tahun ini

KUALA LUMPUR , 7 April - Kos menunaikan haji bagi seorang jemaah muassasah pada tahun ini dijangka meningkat kepada lebih RM25,000.Lembaga Tabung Haji (TH) berkata ia susulan kenaikan berkaitan cukai dan caj perkhidmatan baharu yang dikenakan kerajaan Arab Saudi.TH dalam satu kenyataan memaklumkan kos berkenaan merupakan peningkatan 12% berbanding RM22,900 bagi seorang jemaah haji muassasah pada 2019.“Peningkatan 12% ini mengambil kira kenaikan cukai tambah nilai (VAT) daripada 5% kepada 15% dan beberapa caj perkhidmatan tambahan lain.“Ini tidak mengambil kira pelbagai peningkatan kos dengan prosedur operasi standard (SOP) baharu yang akan dilaksanakan pada tahun ini," menurut kenyataan tersebut, hari ini.

Kos haji adalah kos langsung yang dibayar bagi mendapatkan perkhidmatan untuk menunaikan ibadat berkenaan seperti penerbangan dan penginapan, yang merangkumi kira-kira 70% daripada kos keseluruhan."Kos lain antaranya termasuk sajian makanan, pengangkutan bas, khemah di Arafah dan Mina, serta perkhidmatan Mutawif selama 40 hingga 45 hari."Hampir kesemua perkhidmatan ini disediakan di Arab Saudi dan terkesan dengan kenaikan VAT serta kadar inflasi di sana," menurut kenyataan itu.TH turut menanggung sepenuhnya kos tidak langsung yang mencecah RM60 juta setiap tahun meliputi kos bagi kursus persediaan haji, penerbitan buku panduan, perkhidmatan kesihatan dan perkhidmatan petugas haji.Para bakal haji juga diingatkan agar membuat persediaan awal dari segi kesihatan serta perbelanjaan haji, meskipun ketika ini kerajaan Arab Saudi belum membuat pengumuman rasmi berkenaan ibadat haji bagi tahun ini.


Cadangan bahasa Melayu sebagai bahasa ASEAN perlu dikaji

KUALA LUMPUR, 7 April - Cadangan untuk menjadikan bahasa Melayu sebagai bahasa kedua ASEAN perlu melalui kajian yang terperinci dari sudut ilmiah dan asal usulnya.Menurut Timbalan Presiden Majlis Profesor Negara, Prof. Dr. Kamaruddin M.Said, ia berikutan perbezaan penggunaan istilah bahasa Melayu di negara ini dan negara jiran yang menimbulkan polemik di antara pengkaji bahasa kedua negara.Sebagai contoh, katanya istilah bahasa Melayu di negara ini merujuk kepada penggunaan bahasa kebangsaan, manakala di Indonesia ia dipanggil bahasa Indonesia.

(Timbalan Presiden Majlis Profesor Negara, Prof. Dr. Kamaruddin M.Said)

Bagi mereka bahasa melayu merupakan antara cabang bahasa Indonesia yang hanya digunakan di sesetengah daerah di negara tersebut. "Semasa Yang Amat Berhormat Perdana Menteri Malaysia mengatakan bahasa Melayu perlu menjadi bahasa kedua ASEAN, saya fikir beliau bermaksud bahawa bahasa Melayu yang disebutkan itu ialah bahasa Nusantara yang termasuk di dalamnya bahasa Indonesia. Tetapi di Indonesia, ungkapan bahasa Melayu itu bermaksud bahasa daerah Riau semata-mata. Jadi pada saya, kalau Perdana Menteri Malaysia menggunakan ungkapan bahasa Malaysia-Indonesia tentu tidak menimbulkan masalah, tetapi bila disebutkan bahasa Melayu dan Indonesia, ia menjadi masalah.Dalam pada itu, Ketua Asosiasi Profesor Indonesia, Prof. Dr. Ir. Ari Purbayanto, berpandangan lebih banyak perbincangan perlu dilakukan di antara wakil kedua negara bagi mencari penyelesaian berhubung perkara tersebut."Bagaimana kita meramu dalam satu kesatuan tapi dimunculkan itu, tidak mungkin kita buat peristilahan baharu, tidak kita sebut Indonesia, tidak kita sebut Malaysia dan tidak juga disebut sebagai bahasa Nusantara tapi mungkin itu yang boleh dirangkaikan menjadi satu kesatuan teman-teman di Brunei juga menerima, Laos, Thailand juga boleh menerima sehingga menjadi kuat atau kesatuan bahasa ASEAN", katanya dalam program Minda Profesor Negara secara dalam talian.


Pengambilalihan syarikat konsesi tidak jejaskan mana-mana pihak - Fadillah

(Menteri Kanan Kerja Raya, Datuk Seri Fadillah Yusof ketika ditemu bual Berita RTM)

KUALA LUMPUR, 7 April - Tiada pihak yang akan terjejas susulan pengambilalihan empat konsesi Lebuh Raya oleh Amanat Lebuhraya Rakyat Berhad (ALR). Menteri Kanan Kerja Raya, Datuk Seri Fadillah Yusof memaklumkan pihaknya akan memastikan syarikat ALR menyerap semua kakitangan sedia ada yang sedang berkhidmat di keempat-empat syarikat konsesi terbabit.Langkah tersebut bagi memastikan tidak akan ada pembuangan pekerja berlaku dan semua kakitangan dalam konsesi akan dikekalkan. "Saya kira cadangan pengambilalihan ALR dalam konsesi ini adalah cadangan yang baik, boleh dipertimbangkan oleh kerajaan walaupun ianya satu cadangan perniagaan, ia tertakluk kepada pemegang saham Gamuda itu sendiri dan kita mengharap ia dapat diselesaikan. "Sebab yang penting bagi kita ialah ia akan memberi kebaikan kepada pengguna lebuh raya itu sendiri sebab dia tahu tol ini takkan naik lagi untuk tempoh yang kemudian dari segi kualiti, standard yang ada sekarang ini akan dikekalkan dan tiada pembuangan kerja, sebab kita akan pastikan kakitangan yang ada dalam konsesi ini akan tetap dikekalkan," kata beliau selepas menjadi tetamu rakaman Program Inklusif terbitan RTM di Angkasapuri, di sini.

Fadillah berkata fokus rundingan turut mengambil kira beberapa isu termasuk kenaikan kos sara hidup rakyat, kesan kepada tanggungan kerajaan dan komitmen syarikat pinjaman.Pihaknya komited dalam menyediakan kemudahan infrastruktur terbaik untuk rakyat dan bagi memastikan perhubungan lebuh raya yang lebih efektif. Keempat-empat syarikat konsesi itu ialah Kesas Sdn Bhd yang menguruskan Lebuhraya Shah Alam (KESAS), Syarikat Mengurus Air Banjir dan Terowong Sdn Bhd yang menguruskan Sistem Pengurusan Air Banjir dan Terowong (SMART), Sistem Penyuraian Trafik KL Barat Sdn Bhd yang menguruskan Lebuhraya Skim Penyuraian Trafik Kuala Lumpur Barat (SPRINT) dan Lingkaran Trans Kota Sdn Bhd yang menguruskan Lebuhraya Damasara – Puchong (LDP).Dalam perkembangan sama, beliau memaklumkan kerajaan juga tidak mengeluarkan sebarang perbelanjaan bagi jaminan pembiayaan, kos penyenggaraan dan operasi bagi transaksi penstrukturan semula empat lebuh raya tersebut.Malah kos pengambilalihan empat syarikat berkenaan adalah RM720 juta lebih rendah berbanding tawaran pengambilalihan dikemukakan Kementerian Kewangan kepada pihak syarikat yang terbabit pada tahun 2019."Kalau apa yang dicadangkan oleh kerajaan terdahulu, mereka nak mengambil alih lebuh raya ini, di mana kerajaan sendiri kena bayar RM6.2 billion dan akhirnya lebuh raya ini akan diambil alih oleh kerajaan, itu yang pertama, yang kedua kadar tol masih dikekalkan, cuma yang bezanya kerajaan kena bayar RM6.2 billion dan bila kerajaan kena bayar, kerajaan kena tanggung kos, risiko dan sebagainya, jadi yang sekarang ini, kerajaan tak keluar satu sen pun, semua ditanggung syarikat ALR itu sendiri," kata beliau.


Lebih 250,000 pengembara direkodkan masuk dan keluar Malaysia sejak 1 April

KUALA LUMPUR, 7 April - Seramai 252,730 pengembara direkodkan masuk dan keluar Malaysia sejak 1 April hingga Isnin lalu.Ketua Pengarah Imigresen, Datuk Seri Khairul Dzaimee Daud dalam kenyataannya, berkata jumlah itu direkodkan melalui pintu-pintu masuk utama negara ini."Antaranya di Lapangan Terbang Antarabangsa Kuala Lumpur (KLIA), KLIA2, Bangunan Sultan Iskandar, Kompleks Sultan Abu Bakar, Johor, Padang Besar, Perlis, Bukit Kayu Hitam, Kedah, Lapangan Terbang Antarabangsa Kota Kinabalu, Sabah, Lapangan Terbang Antarabangsa Kuching dan pintu masuk Sungai Tujoh, Sarawak", menurutnya dalam kenyataan itu.Beliau berkata berdasarkan jumlah pengembara tersebut seramai 126,392 (ketibaan) dan 28,301 (berlepas) merupakan warganegara Malaysia. Manakala 55,121 (ketibaan) dan 42,916 (berlepas) adalah pengembara warga asing. Lima negara yang merekodkan jumlah pelawat tertinggi adalah Singapura diikuti Thailand, Indonesia, India dan United Kingdom.

(Ketua Pengarah Imigresen, Datuk Seri Khairul Dzaimee Daud)

Selain itu, pengeluaran Pasport Malaysia Antarabangsa juga mencatatkan peningkatan yang mendadak. "Bagi tempoh 1 hingga 4 April 2022, sebanyak 12,923 naskah pasport telah dikeluarkan di semua Pejabat Imigresen seluruh negara dan dijangka akan terus meningkat berikutan orang awam memanfaatkan pembukaan sempadan bagi tujuan melancong keluar negara dan mengerjakan ibadah umrah", katanya. Pergerakan keluar masuk warga asing mencatatkan peningkatan sebanyak 76.4 peratus, manakala pengeluaran pasport merekodkan peningkatan sebanyak 38.2 peratus berbanding tempoh yang sama pada bulan Mac 2022 lalu.Jabatan Imigresen juga mengingatkan orang ramai terutama pengembara atau pelawat asing supaya sentiasa mematuhi protokol Kementerian Kesihatan Malaysia (KKM) dan Peraturan-peraturan Imigresen yang telah ditetapkan. Rakyat Malaysia juga dinasihatkan supaya menyemak rekod senarai hitam dalam portal JIM atau kiosk yang terdapat di KLIA.


Aplikasi bantu penunggang motosikal terlibat kemalangan dilancar - Annuar

(Annuar melawat Jamal Shankar yang sedang menerima rawatan di hospital)

KUALA LUMPUR, 7 April - Satu aplikasi bagi membantu penunggang motosikal yang terlibat kemalangan sedang dibangunkan sekumpulan sukarelawan.Menteri Komunikasi dan Multimedia, Tan Sri Annuar Musa berkata aplikasi tersebut dilengkapi beberapa kemudahan antaranya panggilan terus ke ambulans dan perkhidmatan tunda kenderaan.Ia dijangka dilancar akhir bulan ini.

Jelas Tan Sri Annuar, penghasilan aplikasi itu merupakan cetusan ideanya sendiri selepas beliau menyaksikan satu insiden kemalangan membabitkan penunggang motosikal, Jamal Shankar Abdul Rahman, pada Selalu lalu."Insya-Allah seminggu dua lagi saya bersama sukarelawan Uncle Kentang akan melancarkan satu aplikasi yang mana penunggang motorsikal boleh menekan satu butang dan akan dapat perbagai jenis bantuan seperti menunda kereta, ambulan dan polis," katanya.Beliau memaklumkan demikian selepas melawat Jamal Shankar di sebuah hospital swasta di ibu negara.


Jelajah Ramadan RTM kini di Kedah

ALOR SETAR, 7 April - Jelajah Ramadan RTM diteruskan ke Kedah dengan pengisian utama menyantuni golongan ibu tunggal dan anak yatim di daerah Sik. Pengarah Jabatan Penyiaran Kedah, Sharimah Abu Bakar berkata program yang memupuk semangat kekeluargaan dan prihatin selaras dengan konsep keluarga Malaysia bermula dengan menziarahi lima buah keluarga uzur di Kampung Sungai Pau. Turut disantuni 10 ibu tunggal dan 10 anak yatim di Masjid Kampung Tupai.

"Alhamdulillah hari ini sekali lagi RTM Kedah dapat mengadakan program Jelajah Ramadan kali yang ke-10. Program sebenarnya adalah seperti serampang dua mata iaitu kita dapat mempromosikan Radio Malaysia Kedah kepada masyarakat di negeri ini," katanya. Beliau ditemui selepas pelepasan konvoi Jelajah Ramadhan RTM Kedah di perkarangan Jabatan Penyiaran Kedah.  Pelepasan disempurnakan Ahli Parlimen Sik, Ahmad Tarmizi Sulaiman sambil diiringi Kelab Motosikal Alternatif ARC.

"Sudah pastilah program Jelajah Ramadan hari ini akan memberi satu mesej yang sangat besar kepada masyarakat khususnya bagaimana kita seluruh rakyat perlu melihat bahawa Ramadan bukan hanya untuk kita berpuasa semata-mata," kata Ahmad Tarmizi.

Kedah merupakan negeri ketiga lokasi Jelajah Ramadan selepas Perak dan Pulau Pinang.


Penyelam warga Norway ditemui selamat

MERSING, 7 April - Seorang penyelam wanita warga Norway, Kristine Grodem, 35 tahun yang dilaporkan hilang ketika menyelam, semalam, di temui selamat, kira-kira 8.15 pagi tadi. Mangsa ditemui 30 batu nautika dari lokasi kejadian, oleh bot tunda yang datang dari Indonesia. Pada pukul 12.05 tengah hari, Kristine yang dibawa menaiki helikopter selamat mendarat di padang Stadium Mersing.

Beliau dilihat dalam keadaan baik serta mampu berjalan kaki untuk mendapatkan rawatan di hospital.  Menurut Pengarah Maritim Negeri Johor, Laksamana Pertama Maritim Nurul Hizam Zakaria, operasi mencari dan menyelamat kini bertumpu di kawasan perairan selatan. "Saya dah maklumkan Basarnas, badan Indonesia dan Singapura serta jabatan laut untuk keluarkan navtag pada kapal-kapal dagang yang melalui perairan disini. Jika mangsa dijumpai, kita minta kerjasama untuk menyelamatkan mangsa atau maklum pada kita," beliau berkata kepada media semasa operasi mencari dan menyelamat di sini.Keluasan kawasan pencarian sehingga kini meliputi 100 batu nautika melibatkan aset bot, sementara pencarian udara seluas 270 batu nautika.

(Kristine Grodem dibawa ke hospital unutk mendapatkan rawatan)


Nilai tunggakan tinggi akibat PKP

AYER KEROH, 7 April - Sebanyak RM72 juta tunggakan cukai tanah dan petak negeri Melaka dicatat sehingga kini.  Menurut Ketua Menteri, Datuk Seri Sulaiman Md Ali, bagi tahun 2020, kutipan cukai tanah dan petak adalah sebanyak RM86.607 juta manakala 2021 meningkat kepada RM90.107 juta.  Katanya, susulan pelaksanaan Perintah Kawalan Pergerakan (PKP) pada 2020 dan 2021, rata-rata penduduk mengalami kesukaran untuk menjelaskan cukai tanah dan petak masing-masing.  Pengenalan kaedah pembayaran cukai menerusi Jom Pay dijangka dapat memudahkan mereka menjelaskan bayaran hutang mereka.  Menurut beliau, menerusi kaedah itu, sebanyak 11,000 transaksi telah direkodkan bersamaan nilai RM1.5 juta sejak 1 Mac lalu.  "Jadi kepelbagaian kaedah pembayaran ini wajar untuk di pertimbangkan memandangkan dalam tempoh pandemik COVID-19 hampir 2 tahun lalu menyukarkan orang ramai untuk membayar cukai." Disebabkan pelaksaan PKP sebelum ini, hasil kutipan kerajaan negeri berkurangan, bukan disebabkan keengganan orang ramai menjelaskan cukai tetapi kekangan oleh pandemik." katanyaBeliau berkata demikian selepas sidang media pasca mesyuarat exco di Seri Negeri, di sini hari ini. Sulaiman berkata kaedah pembayaran Jom Pay yang mula diperkenalkan kerajaan negeri pada 1 Mac lalu melibatkan 42 bank.  Tambahnya kerajaan negeri turut menampung caj perkhidmatan bagi setiap transaksi kepada 400,000 pemilih tanah dan strata negeri Melaka.

(Ketua Menteri Melaka, Datuk Seri Sulaiman Md Ali)


Penyelam hilang, kerajaan Johor akan maklumkan pada kedutaan mengenai SAR - MB Johor

MERSING, 7 APRIL - Kerajaan Johor akan sentiasa memaklumkan kepada pihak kedutaan empat warganegara asing, mengenai perkembangan Operasi Mencari dan Menyelamat (SAR) penyelam yang hilang di Pulau Tokong Sanggol, Mersing, semalam.  Kedutaan terlibat merupakan Britain, Belanda, Norway dan Perancis.

(Menteri Besar Johor, Datuk Onn Hafiz Ghazi meninjau pusat operasi SAR)

Menteri Besar Johor, Datuk Onn Hafiz Ghazi berkata, perkembangan semasa mengenai operasi akan disalurkan sepanjang masa, terutama kepada ahli keluarga mangsa.  Ketika ini operasi SAR sedang dijalankan melibatkan kawasan seluas 107 batu nautika.  Seramai 90 anggota dan pegawai, 18 aset termasuk dua bot yang dipinjamkan Sultan Johor, Sultan Ibrahim Sultan Iskandar, selain dua buah helikopter digerakkan dan melibatkan 30 penyelam.  Bagaimanapun, keselamatan anggota dititikberatkan, berikutan cuaca tidak menentu.  "Operasi SAR diteruskan pagi dan petang, cuma lewat petang saya dimaklumkan keadaan cuaca mencabar. Jadi lewat petang, operasi akan berhenti seketika. Tapi persediaan telah dilakukan seperti yang dilihat. Jadi kita teruskan sehabis baik", katanya kepada media, di sini. Semalam, empat orang penyelam iaitu warganegara Britain, Belanda, Norway dan Perancis dilaporkan hilang ketika menjalankan latihan menyelam di pulau .  Penyelam yang hilang dikenalpasti sebagai Adrian Peter, 46 tahun, remaja lelaki warga Belanda, Nathan Renze, 14 tahun serta dua wanita iaitu seorang warga Perancis, Alexia Alexandra, 18 tahun dan wanita dari Norway, Kristine Grodem, 35 tahun.  Kesemua mereka mempunyai lesen menyelam, manakala Kristine merupakan jurulatih.


Kes denggi di Johor meningkat

JOHOR BAHRU, 7 April - 28 kes baharu demam denggi direkodkan di Johor pada Minggu Epid ke-13, tahun ini, melibatkan 13 kes daripada lokaliti wabak dan 15 lagi dari lokaliti bukan wabak.  Jumlah itu meningkat 3.7 peratus berbanding minggu sebelumnya, iaitu 27 kes.  Menurut Pengarah Kesihatan negeri, Datuk Dr Aman Rabu, Johor Bahru merekodkan jumlah tertinggi iaitu 15 kes, diikuti lapan kes di Kulai, Pontian dua kes serta Batu Pahat, Kluang dan Kota Tinggi masing-masing satu kes.  Tiga lokaliti wabak baharu dilaporkan di Johor Bahru, sementara lima lokaliti wabak aktif dikesan, melibatkan empat di Johor Bahru dan satu di Kulai.  Secara keseluruhan, 323 kes denggi direkodkan di Johor setakat ini, menurun, berbanding 724 kes bagi tempoh sama, tahun lepas, dengan 82 lokaliti.  Tiada kematian direkodkan.  Dalam perkembangan sama, 851 kompaun bernilai 462 ribu 500 ringgit dikeluarkan penguatkuasa Jabatan Kesihatan Negeri Johor di rumah yang mempunyai tempat pembiakan aedes. 55 peratus daripadanya sudah membayar kompaun.

(Pengarah Kesihatan negeri, Datuk Dr Aman Rabu)


Peniaga dan pengunjung patuh SOP

KUALA NERANG, 7 April - Tiada peniaga dan pengunjung bazar Ramadan di Daerah Padang Terap, Kedah yang diambil tindakan kerana melanggar Prosedur Operasi Standard, (SOP) yang ditetapkan setakat ini.  Ketua Polis Daerah Padang Terap, DSP Mulkiaman Manzar berkata, berdasarkan pemantauan yang dilakukan, pengunjung dan peniaga memberi kerjasama yang baik.

(Ketua Polis Daerah Padang Terap, DSP Mulkiaman Manzar membuat pemantauan di Bazar)

"Nasihat saya kepada semua peniaga dan pengunjung bazar Ramadan, dalam kita ghairah untuk membeli juadah berbuka puasa, kita kena ingat bahawa COVID-19 masih ada di negara kita, "Jadi nasihat saya kepada semua pengunjung bazar Ramadan ini sila patuh SOP, yang penting pakai pelitup muka dan jika suhu lebih 37.5 darjah celcius minta tolong jangan keluar "Pastikan kita jaga jarak walaupun kelonggaran telah diberi oleh kerajaan tetapi kita kena jaga jarak supaya tidak terlalu rapat untuk memastikan covid tidak menjangkiti kita semua," beliau berkata selepas melakukan pemantauan dibawah Program High Profile Policing (HPP) Ketua Polis Daerah Padang Terap di Bazar Ramadan disini.  Tegas DSP Mulkiaman, pihaknya tidak akan teragak-agak untuk mengambil tindakan terhadap pengunjung atau peniaga yang didapati mengabaikan SOP yang ditetapkan.  Pihaknya akan melakukan pemantauan secara berterusan di bazar Ramadan dan lokasi-lokasi yang menjadi tumpuan orang ramai.

(Ketua Polis Daerah Padang Terap, DSP Mulkiaman Manzar, melakukan pemantauan bersama anggotanya)